title: Yrjö Ponto

text: Ponto siirrettiin sisällissodan jälkeen 8. kesäkuuta 1918 Karjalan 19. patterin päälliköksi ja edelleen sen mukana Suomen tykistökouluun Lappeenrantaan. Tykistökoulusta hänet siirrettiin 8. lokakuuta 1918 alkaen Hämeen kenttätykistörykmentti 1:een ja edelleen 20. maaliskuuta 1919 alkaen jaosjohtajaksi kenttätykistörykmentti 3:n 7. patteriin Porajärvelle, missä hän osallistui siellä käytyihin taisteluihin. Hän erosi armeijasta 31. lokakuuta 1920. Armeijasta hän siirtyi 1. marraskuuta 1920 alkaen suojeluskuntajärjestön 10. patteriin ja samalla Suojeluskuntain yliesikunnan varikon päälliköksi Jyväskylään. Edelleen hänet siirrettiin 1. toukokuuta 1921 alkaen Jyväskylän suojeluskuntapiirin asemestariksi ja 3. heinäkuuta 1922 alkaen piirin XI alueen päälliköksi. Jyväskylästä hänet siirtyi 1. maaliskuuta 1924 alkaen Karttulan suojeluskunnan paikallispäälliköksi ja 1. helmikuuta 1925 alkaen Kuopion (myöhemmin Pohjois-Savon) suojeluskuntapiirin IX alueen (muuttui 1. heinäkuuta 1928 XIII alueeksi) päälliköksi.


title: Yrjö Ponto

text: Ponto osallistui talvisotaan toimistopäällikkönä Kuopion sotilaspiirin esikunnassa. Välirauhan aikana hän palveli Pohjois-Savon suojeluskuntapiirin X alueen päällikkönä. Jatkosodan puhjettua hänet komennettiin päälliköksi 261. Ilmatorjuntakonekiväärikomppaniaan, josta hänet siirrettiin vuonna 1943 komentajaksi Ilmatorjuntaosastoon 7. Divisioonaan ja edelleen kiväärikomppanianpäälliköksi Jalkaväenkoulutuskeskus 12:sta. Vuonna 1943 hänet siirrettiin ryhmänjohtajakurssin johtajaksi ja myöhemmin kiväärikomppanianpäälliköksi Jalkaväenkoulutuskeskus 3:een. Hän erosi armeijasta sotien jälkeen ja työskenteli sen jälkeen työnjohtajana Metsähallituksen metsätyömailla Siilinjärvellä vuoteen 1945 saakka, jolloin hän siirtyi Keski-Suomen Uittoyhdistyksen palvelukseen. Myöhemmin hän toimi vuodesta 1947 alkaen Henkivakuutusyhtiö Salaman piiritarkastajana vuoteen 1950 saakka. Hänet on haudattu Syvänniemelle Kuopioon.


title: Jyväskylän kotitalousoppilaitos

text: Jyväskylän palvelualan opisto on Jyväskylän Talouskouluyhdistys ry:n omistama yksityinen toisen asteen ammatillinen oppilaitos Jyväskylän Köhniöllä osoitteessa Salokatu 20. Oppilaitoksen historia alkaa jo 1920-luvulta, jolloin käynnistettiin talouskouluopetus vastaamaan sen ajan nuorison tarpeita. Sama tausta-ajattelu toimii edelleen 2000-luvulla. Edelleen tavoitteena on antaa opiskelijoille "Eväitä elämään ja Taitoja tulevaisuuteen".


title: Jyväskylän kotitalousoppilaitos

text: Oppilaitoksella on 145 opiskelijapaikkaa. Koulutustarjontaan kuuluu tutkintoon johtava ammatillinen peruskoulutus matkailu-, ravitsemis- ja talousalalla


title: Jyväskylän kotitalousoppilaitos

text: Ammatillinen perustutkintokoulutus on laajuudeltaan 180 osp ja perustutkinnon voi suorittaa Ravintola- ja catering- alalle kokin koulutusohjelmassa tai Puhtaus- ja kiinteistöpalvelualan perustutkinnossa kiinteistönhoitajaksi, kodinhuoltajaksi tai toimitilahuoltajaksi.


title: Jyväskylän kotitalousoppilaitos

text: Haku oppilaitokseen tapahtuu jatkuvan haun kautta sekä yhteishaulla.


title: Valmis (Johanna Iivanainen & 1N -yhtyeen albumi)

text: Valmis on Johanna Iivanaisen ja 1N-yhtyeen albumi, jonka Texicalli Records julkaisi 31. maaliskuuta 2010. Musiikki on akustista pop-musiikkia. Albumi julkaistiin digitaalisesti 16. huhtikuuta 2010.


title: Felipe Mattioni

text: Felipe Mattioni Rohde (s. 15. lokakuuta 1988 Ijuí, Brasilia) on brasilialainen jalkapalloilija. Hän on pelipaikaltaan oikea laitapuolustaja.


title: Felipe Mattioni

text: Mattioni aloitti pelaajauransa vuonna 2004 Grêmiosta, jonka edustusjoukkueeseen hän nousi kolme vuotta myöhemmin. Ensiesiintymisensä maan pääsarjassa hän teki kaudella 2008 kotiottelussa Náuticoa vastaan.


title: Felipe Mattioni

text: 15. tammikuuta 2009 hän siirtyi loppukauden kestävällä lainasopimuksella Milaniin. Siirto sisälsi mahdollisen osto-option lainasopimuksen päätyttyä. Hän teki ensiesiintymisensä joukkueessa epävirallisessa ystävyysottelussa Rangersia vastaan. Lainan aikana Mattioni kärsi jalkavaivoista, eikä Milan lopulta päättänyt käyttää osto-optiotansa hänestä. Ainoan ottelunsa Serie A:ssa hän pelasi 3. toukokuuta 2009.


title: Felipe Mattioni

text: 26. elokuuta 2009 Mattioni siirtyi Mallorcaan kauden mittavalla lainasopimuksella, jonka jälkeen saarelaisjoukkueella on mahdollisuus ostaa pelaajanoikeudet alustavasti noin 2 miljoonalla eurolla.


title: Felipe Mattioni

text: Heinäkuussa 2010 hän teki viisivuotisen sopimuksen barcelonalaisseura Espanyolin kanssa.


title: 1N

text: 1N (lausutaan joko 'yksin' tai 'yks än') on suomalainen yhtye, joka perustettiin Helsingissä syksyllä 1998. Yhtyeen keulakuva on Johanna Iivanainen. Suomalainen levy-yhtiö Texicalli Records on julkaissut 1N:ltä neljä albumia vuosina 2003, 2006, 2008 ja 2010. Vuonna 2012 julkaistiin yhtyeen suurimmat hitit ja yhden aikaisemmin julkaisemattoman kappaleen sisältävä kokoelmalevy "1998–2012".


title: 1N

text: 1N:n alkuperäiseen kokoonpanoon kuuluivat Pekka Rautio, Sampo Haapaniemi ja Johanna Iivanainen sekä Niko Kokko. Jukka Heikkinen tuli mukaan vuotta myöhemmin. 1N:n tyyli on muuttunut elektronisesta musiikista kohti akustisempaa ilmaisua.


title: 1N

text: 1N:n albumi "Outoja maita" nousi parhaimmillaan Suomen virallisen listan 21. sijalle. "Helsingin Sanomat" valitsi sen vuoden parhaiden levyjen listalleen.


title: Suuri tonttukirja

text: Suuri tonttukirja ("Leven en werken van de kabouter") on Wil Huygenin kirjoittama ja Rien Poortvlietin kuvittama viihteellinen kirja, joka kertoo tonttujen kuvitellusta arkielämästä ja opettaa kunnioittamaan luontoa. Kirjan on suomentanut Panu Pekkanen.


title: Suuri tonttukirja

text: Kirjan pohjalta on tehty myös televisiosarja "Tontut", jonka jaksot leikattiin myöhemmin myös kolmeksi elokuvaksi.


title: CR Belouizdad

text:
Chabab Riadhi de Belouizdad () on algerialainen jalkapalloseura, joka perustettiin vuonna 1962. Sen kotistadionina toimii Stade 20 Août 1955, joka sijaitsee Mohamed Belouizdadissa, Algerin lähellä. Joukkue on voittanut kuusi kertaa Algerian mestaruuden, joista viimeisin on vuodelta 2001.
1970-luku


CR Belouizdad


title: Miguel Oviedo

text: Miguel Ángel Oviedo (s. 12. lokakuuta 1950, Córdoba) on entinen argentiinalainen jalkapalloilija. Keskikenttäpelaaja Oviedo valittiin Argentiinan ryhmään, joka voitti maailmanmestaruuden 1978.


title: Morgan Depotin räjähdys

text: Morgan Depotin räjähdys oli 4. lokakuuta 1918 tapahtunut räjähdysonnettomuus T.A. Gillespie Companyn ammustehtaassa Sayrevillessä New Jerseyssä. Ensimmäinen räjähdys aiheutti tulipalon, jonka aiheuttamat muut räjähdykset jatkuivat kolme päivää. Ammustehdas, joka oli tuohon aikaan yksi maailman suurimmista, ja 300 muuta rakennusta tuhoutui. Onnettomuuden syyksi on arveltu vahinkoa, yhtiön laiminlyöntiä tai saksalaisten sabotaasia.


title: Morgan Depotin räjähdys

text: Kaksitoista Yhdysvaltain rannikkovartioston sotilasta palkittiin Navy Cross -mitalilla urhoollisuudesta pelastustöissä. He olivat siirtäneet turvaan TNT:llä lastatun junan, joka oli vaarassa syttyä tuleen.


title: Morgan Depotin räjähdys

text: Vuoteen 1997 mennessä United States Army Corps of Engineers oli löytänyt alueelta yli 5 000 ammuksen osaa.


title: Old Reino

text: Old Reino on porilainen, vuonna 1988 perustettu rock-yhtye.


title: Elitna Liga

text: Elitna Liga on Slovenian salibandyn korkein sarjataso.


title: Englannin salibandyliiga

text: Englannin salibandyliiga on salibandyn korkein sarjataso Yhdistyneessä kuningaskunnassa.


title: Toleranssi (lääkeaineoppi)

text: Toleranssi tarkoittaa jonkin lääkkeen tai päihteen runsaan käytön jälkeen siihen muodostuvaa sietokykyä, joka kasvaa sen mukaan, miten usein ja miten paljon ainetta käytetään. Toleranssi liittyy riippuvuuteen, sillä riippuvuuteen liittyy voimakasta halua käyttää tiettyä ainetta, kasvavaa aineen sietokykyä ja vieroitusoireita. Jos kehossa on jatkuvasti lääkettä, se voi estää välittäjäaineiden vapautumisen synapseista. Lääkkeet voivat myös vähentää reseptorien lukumäärää. Tällöin ainetta pitää käyttää enemmän alkuperäisen vaikutuksen aikaansaamiseksi. Jos lopettaa lääkkeen käytön yllättäen eikä keho saa ainetta johon se on tottunut, hermosolut eivät heti palaa normaalitilaan. Hermosoluissa on liian vähän reseptoreita, välittäjäaineita ei vapaudu tarpeeksi tai MAO-entsyymit eivät pysty hajottamaan tarpeeksi välittäjäaineita, vaan välittäjäaineet jäävät synapsirakoon.


title: Toleranssi (lääkeaineoppi)

text: Tunnettu lääke, jonka toleranssi saattaa yksilöllisesti kasvaa lääkettä jatkuvasti käytettäessä, on sepelvaltimotaudin hoitoon käytettävä glyseryylinitraatti.


title: Toleranssi (lääkeaineoppi)

text: Toleranssi on eri asia kuin riippuvuus, joka samalla aineella tunnetaan esimerkiksi dynamiittiteollisuudesta, jossa glyseryylinitraatille altistuvat työntekijät saavat päänsärkyä ja muita vieroitusoireita.


title: Toleranssi (lääkeaineoppi)

text: Lääketoleranssi on niin ikään eri asia kuin bakteerien vastustuskyvyn kasvaminen antibiootteja vastaan. Siitä käytetään nimitystä antibioottiresistenssi.


title: Toleranssi (lääkeaineoppi)

text: Alkoholin humalluttava vaikutus vähenee, kun alkoholia käytetään toistuvasti. Elimistön sopeutumista alkoholiin tapahtuu jo yhden humaltumiskerran kuluessa. Toleranssi kuitenkin häviää vähitellen, jos alkoholin käyttöä vähennetään.


title: Toleranssi (lääkeaineoppi)

text: Eräs elimistön keino sopeutua alkoholin vaikutuksiin on aineenvaihdunnallinen toleranssi, jossa elimistö pyrkii tehostamaan alkoholin palamista. Aineenvaihdunnallinen toleranssi kehittyy silloin, jos alkoholia käytetään pitkään ja runsaasti. Hermostollinen toleranssi taas tarkoittaa, että hermosto yrittää toimia normaalisti elimistön alkoholista huolimatta, joten alkoholi humalluttaa vähemmän. Hermostollinen toleranssi kehittyy jo yksittäisten, toistuvien nauttimiskertojen myötä. Myös ympäristö, jossa alkoholia nautitaan, voi vaikuttaa sietokyvyn kehittymiseen. Ihminen yhdistää alitajuisesti humaltumisen johonkin ympäristöön, jolloin hermosto osaa kumota alkoholin vaikututuksia vain samoissa olosuhteissa.


title: Zoë Bell

text: Zoë Bell (s. 17. marraskuuta 1978 Waiheke Island) on uusiseelantilainen näyttelijä ja stunttien tekijä. Hänet tunnetaan ehkä parhaiten roolistaan omana itsenään Quentin Tarantinon elokuvassa "Death Proof". Lisäksi hän on esiintynyt muun muassa "Kill Bill" -elokuvissa stunt-rooleissa. Zoën äiti Tish oli sairaanhoitaja ja isä Andrew lääkäri.


title: Meksikonlahden öljyonnettomuus 2010

text: Meksikonlahden öljyonnettomuus 2010 sai alkunsa, kun Transocean-yhtiön omistama ja öljy-yhtiö BP:n vuokraama Deepwater Horizon -öljynporauslautta syttyi räjähtäen palamaan 20. huhtikuuta 2010 noin 70 kilometrin päässä Louisianan rannikosta. Lautta upposi kaksi päivää myöhemmin. Onnettomuudessa kuoli yksitoista työntekijää.


title: Meksikonlahden öljyonnettomuus 2010

text: Merenpohjalle, puolentoista kilometrin syvyyteen romahtaneesta ja katkenneesta porausputkesta alkoi vuotaa mereen öljyä tuhansien kuutiometrien päivävauhtia. 86 vuorokauden jälkeen vuoto saatiin hallintaan porausreiän päälle 15. heinäkuuta 2010 asennetulla 75 tonnin painoisella kuvulla. Vuotaneen öljyn kokonaismääräksi on arvioitu karkeasti viisi miljoonaa barrelia, eli noin 800 000 kuutiometriä. Öljy saastutti Yhdysvaltain rannikkoa satojen kilometrien matkalta ja vuodon tukintahetkellä 217 000 km² sen aluevesistä oli kalastuskiellossa. Onnettomuus aiheutti suurta vahinkoa niin meren ja rannikon eliöille kuin rannikon kalastus- ja matkailuelinkeinollekin.


title: Meksikonlahden öljyonnettomuus 2010

text: Onnettomuuden syistä ilmestyi vuonna 2011 kaksi virallista selvitystä. Ensin tammikuussa 2011 presidentti Barack Obaman asettaman komission raportti ja syyskuussa 2011 Yhdysvaltain hallituksen tutkintaraportti.


title: Meksikonlahden öljyonnettomuus 2010

text: Räjähdyksen jälkeen merenpohjalle noin 1 500 metrin syvyyteen romahtaneesta porausputkesta alkoi vuotaa raakaöljyä mereen. Öljyn purkautumismääräksi arvioitiin ensin 12 000–19 000 ehkä jopa 25 000 barrelia päivässä. Myöhemmin arvio kohosi 60 000 barreliin päivässä. 6. toukokuuta öljy rantautui Louisianan rannikon edustalla sijaitseville Chandeleursaarille.


title: Meksikonlahden öljyonnettomuus 2010

text: Öljyvahinkoa pyrittiin torjumaan öljypuomein ja öljyä hajottavilla aineilla. 16. toukokuuta 2010 BP onnistui asentamaan vuotokohtaan öljyputken, joka keräsi vuotavaa öljyä tankkeriin. 18. toukokuuta yhtiö ilmoitti, että 40 prosenttia vuotavasta öljystä saatiin jo talteen, mutta myönsi, ettei ollut vielä kyennyt tukkimaan vuotoa. Onnettomuuden takia neljään viidestä Meksikonlahden rannalla olevaan Yhdysvaltain osavaltioon, Louisianaan, Mississippiin, Alabamaan ja Floridaan julistettiin hätätila.


title: Meksikonlahden öljyonnettomuus 2010

text: Tutkijat ilmoittivat 16. toukokuuta löytäneensä merestä suuria öljykerrostumia useassa kerroksessa pinnan alla. Kerrostumat olivat paikoin 16 km pitkiä, 5 km leveitä ja jopa 90 metriä paksuja. Kerrostumat olivat 700–1 200 metrin syvyydessä. Georgian yliopiston tutkijan Samantha Joyen mukaan öljy oli vähentänyt veden happipitoisuutta vuotokohdan lähellä 30 %, minkä arveli voivan aiheuttaa merenelävien joukkokuolemia.. 28. toukokuuta julkaisemassaan lehdistötiedotteessa BP kertoi öljypuomia lasketun lähes 600 km ja kustannustensa olleen siihen mennessä noin 930 miljoonaa dollaria. Yhdysvaltain presidentti Barack Obama ilmoitti hallituksen vaativan BP:tä maksamaan ”joka sentin” onnettomuuden kuluista.


title: Meksikonlahden öljyonnettomuus 2010

text: 2. kesäkuuta öljy oli saastuttanut Alabaman, Mississipin ja Louisianan osavaltioiden rannikoita ja oli noin kymmenen kilometrin päässä Luoteis-Floridan Pensacolasta. Siihen mennessä mereen vuotaneen öljyn määräksi hallituksen edustajat arvioivat 21–45 miljoonaa gallonaa, eli karkeasti 100 000 kuutiometriä.


title: Meksikonlahden öljyonnettomuus 2010

text: Elokuussa Alabama ilmoitti aikovansa haastaa BP:n ja muita asianosaisia yhtiöitä oikeuteen öljytuhojen vuoksi.


title: Meksikonlahden öljyonnettomuus 2010

text: Pohjassa porausaukon suulla on niin sanottu ”blow-out preventer”, 450 tonnia painava hydraulinen venttiililaitteisto, jonka tarkoitus on tarvittaessa sulkea lähde. Sulkumekanismia ei kuitenkaan saatu toimimaan. BOP:stä pintaan johtanut putki romahti "Deepwater Horizonin" uppoamisen myötä alas pohjaan ja rikkoutui, päästäen öljyä veteen kolmesta kohtaa.


title: Meksikonlahden öljyonnettomuus 2010

text: BP:n kiistämisestä huolimatta Etelä-Floridan yliopiston mukaan 1 000 metrin syvyydessä pinnalta oli kesäkuun alussa laaja öljyvyöhyke. Georgian yliopiston meribiologi ennusti aiemmin samaa. Tässä vyöhykkeessä elää yli 1 000 merieliölajia. Lisäksi BP oli käyttänyt 8.6. mennessä lähes 3,8 miljoonaa litraa kemikaaleja.


title: Meksikonlahden öljyonnettomuus 2010

text: 4.5.2010 mennessä öljyn torjuntaan osallistui arviolta 170 alusta, lähes 7 500 BP:n henkilöstöön kuuluvaa ja lisäksi 2 000 vapaaehtoista. Meksikonlahdella öljyä sitomaan käytettiin lähes 7 500 kuutiometriä lentokoneista pudotettua Corexit-nimistä kemikaalivalmistetta, jota pidettiin eliöille öljyäkin vaarallisempana. Tieteilijöiden mukaan altistus Corexitille aiheuttaa muun muassa geneettisiä mutaatioita ja syöpiä. Corexitin on todettu olevan 52 kertaa myrkyllisempää kuin öljyn.


title: Meksikonlahden öljyonnettomuus 2010

text: Kemikaalille altistuivat paitsi merenelävät, myös torjunnassa olleet ihmiset sekä rannikkokylissä asuvat, sillä korkealta ilmasta pudotettu jauhe levisi ilman mukana. Torjunnassa mukana olleiden ihmisten keskimääräinen elinikä putosi 50 vuoteen. Monet kuolivat ennenaikaisesti. BP:n työntekijöitä nimenomaisesti kiellettiin käyttämästä suojavarusteita, sillä siitä leviävien lehdistökuvien pelättiin aiheuttavan lisää mainehaittaa yritykselle. Tämä siitäkin huolimatta, että Corexitia ei pitäisi hengittää tai olla sen kanssa kontaktissa millään muullakaan tavalla.


title: Meksikonlahden öljyonnettomuus 2010

text: Torjunnassa mukana olleilla ihmisillä sekä rannikkokylien asukkailla, jotka olivat vielä elossa 2014 kärsivät muun muassa hengitys- ja keskushermosto-ongelmista.


title: Meksikonlahden öljyonnettomuus 2010

text: Heinäkuun alkuun mennessä BP:n markkina-arvo oli laskenut yli puolet huhtikuisesta, minkä arveltiin asettavan yhtiön alttiiksi valtausyrityksille. Onnettomuuden suorat kustannukset yhtiölle itselleen olivat ylittäneet 3 miljardia dollaria. Yritys olikin ryhtynyt toimiin uusien yhteistyökumppanien löytämiseksi ja aikoi kerätä varoja 10 miljardin dollarin edestä myymällä vähemmän tärkeitä toimintojaan. 10 000 ihmistä Britanniassa työllistävän ja yhteiskunnallista infrastruktuuria omistavan BP:n kohtalo kiinnosti myös maan hallitusta ja valtionvarainministeriö oli käynnistänyt oman ennakkoselvityksensä mahdollisen omistajanvaihdoksen seurauksista.


title: Meksikonlahden öljyonnettomuus 2010

text: Brittiyhtiö ei aikonut yksin jäädä maksajaksi, vaan halusi kahden muun, öljylähteestä yhteensä 35% osuuden omistavan yrityksen (Anadarko ja Mitsui & Co) osallistuvan kuluihin 400 milj. dollarilla. Yhtiöt eivät kuitenkaan heti olleet halukkaita antamaan dollariakaan, Anadarkon selvästi kiistäessä minkäänlaisen osasyyllisyytensä onnettomuuteen.


title: Meksikonlahden öljyonnettomuus 2010

text: Huhtikuussa 2011 BP ilmoitti haastavansa oikeuteen öljylautan omistajan Transoceanin sekä lautan valmistajan. BP vaatii Transoceanilta 28 miljardin euron vahingonkorvauksia. Myös Transocean on puolestaan nostanut haasteen BP:ia vastaan.


title: Meksikonlahden öljyonnettomuus 2010

text: Toukokuussa BP ja 10 prosenttia poraushankkeesta omistanut Mitsui & Co sopivat Mitsuin maksavan 1,06 miljardia dollaria vahingonkorvauksista; vajaat puolet BP:n vaatimasta. Tämänkin katsottiin vähentävän BP:n riskiä tulla tuomituksi karkeasta huolimattomuudesta, mikä nostaisi yhtiön maksettavaksi tulevia korvauksia merkittävästi. Sitten kesäkuussa laitteistotoimittaja Weatherford International maksoi BP:lle 75 miljoonaa dollaria. Molemmat sopimukset suojasivat maksaneita yhtiöitä yksityisen sektorin korvausvaatimuksilta ja summat menivät BP:n perustamaan 20 miljardin dollarin korvausrahastoon, josta korvataan Meksikonlahden elinkeinoelämälle koituneita vahinkoja.. Lokakuussa 2011 Anadarko maksoi BP:lle 4 miljardia dollaria onnettomuuden korvauksiin.


title: Meksikonlahden öljyonnettomuus 2010

text: Joulukuussa 2011 BP haastoi oikeuteen lähteen alkuperäisestä betonoinnista vastanneen Halliburtonin, syyttäen sitä todisteiden hävittämisestä. Halliburton puolestaan syytti BP:tä panettelusta ja vääristelystä. BP kävi oikeutta myös lautan omistajaa Transoceania ja venttiililaitteiston valmistajaa Cameron Internationalia vastaan.


title: Meksikonlahden öljyonnettomuus 2010

text: Maaliskuussa 2012 yleisen korvausoikeudenkäynnin alla BP sopi maksavansa kuusi miljardia euroa tuhansia yksityisiä kantajia edustavalle ryhmälle, johon kuului muun muassa kalastajia ja rannikon yrityksiä. Jäljelle jääneitä vaatimuksia oli muun muassa Yhdysvaltain liittovaltiolla ja rannikon osavaltioilla.


title: Meksikonlahden öljyonnettomuus 2010

text: Barack Obaman hallinto kielsi turvallisuussyistä uudet öljynporaukset yli 150 metrin syvyydessä puoleksi vuodeksi öljykatastrofin takia toukokuun 2010 lopussa. Päätös vaikutti kymmeniin koeporauksiin. Useat porausyhtiöt valittivat. Liittovaltion tuomari purki kiellon öljy-yhtiöiden voitoksi. Meksikonlahdella on käytössä 3 600 öljy- ja kaasulähdettä.


title: Intermediaalisuus

text: Intermediaalisuudella tarkoitetaan kahden tai useamman median välistä vuorovaikutussuhdetta. Intermediaalisuutta voi tapahtua sekä mediaesitysten että niiden tuotannon tasolla. Mediat haluavat näkyä toisissa medioissa ja käyttävät siksi toisiaan lähteinä.


title: Intermediaalisuus

text: Televisio- ja erityisesti tosi-tv-ohjelmat ovat osoittautuneet tärkeiksi intermediaalisen viittauksen kohteiksi. Esimerkkinä tästä voidaan nähdä Big Brother -formaatti, jota on seurannut ympäri maailmaa valtaisa mediajulkisuus. Suomessa ohjelman alkamista kommentoitiin runsaasti sanoma- ja aikakauslehdissä. Ohjelman käynnistyminen, talon tapahtumat ja kilpailuelementti tarjosivat paljon uutisaiheita medioille. Formaatti tarjosi myös julkkismateriaalia ja skandaaleja iltapäivälehdille, mutta myös aihetta kriittisille mielipiteille tv-ohjelmien kehityksestä vakavammissa sanomalehdissä.


title: Eeva Jokinen

text: Eeva Jokinen (s. 1959) on suomalainen yhteiskuntapolitiikan professori. Jokinen on julkaissut teoksia muun muassa äitiydestä ja naiseudesta.


title: Pesäpallon Ykkössarja 1986

text: Pesäpallon Ykkössarjan kausi 1986 oli kuudes ykkössarjakausi pesäpallossa. Kankaanpään Mailasta tuli ensimmäinen joukkue, joka voitti toisen kerran Ykkössarjan. Vimpelin Veto jäi vain pisteen päähän. Kankaanpää voitti myös Pesäpallon Suomen Cupin voittamalla Puurtilan loppuottelussa juoksuin 5-2. Puurtila joutui loppukaudesta urakoimaan, koska sen piti käydä uusintaottelu Järvenpään Paloa vastaan ykkössarjapaikkansa säilyttämiseksi. Seuraavana päivänä se Cupin välierässä pudotti Koskenkorvan 7-5.


title: Pesäpallon Ykkössarja 1986

text: Kankaanpää ja Vimpeli nousivat SM-sarjaan. Nurmo karsintaan SM-sarjan 10. sijoittuneen kanssa. Suomensarjaan putosivat Järvenpää, Halsua ja Oulu. Tilalle nousivat Suomensarjan lohkovoittajat: Juvan Pallo, Loimaan Palloilijat ja Kempeleen Kiri.


title: Blake Bashoff

text: Blake Warren Bashoff (s. 30. toukokuuta 1981) on yhdysvaltalainen televisio- ja elokuvanäyttelijä, joka on muun muassa tunnettu roolistaan Moritz Stiefelinä näytelmässä "Spring Awakening". Hän on myös esiintynyt useissa televisiosarjoissa vierailevana tähtenä mukaan lukien ABC:n "Lostissa", jossa hän näyttelee Karl Martinia.


title: Blake Bashoff

text: Bashoff syntyi Philadelphiassa ja on juutalainen. Bashoff aloitti näyttelemisen 10-vuotiaana työskennellen pääosin mainoksissa ja laulaen ja tanssien näyttämöllä. Hän muutti Hollywoodiin valmistuttuaan yliopistosta vuonna 1999.


title: Grant Bowler

text: Grant Bowler (s. 18. heinäkuuta 1968) on näyttelijä, joka tunnetaan parhaiten monista televisiorooleistaan Australiassa ja Uudessa-Seelannissa.


title: Grant Bowler

text: Bowler syntyi Uudessa-Seelannissa ja muutti Australiaan nuorella iällä. Hänen perheensä muutti ensin Sydneyyn, sitten Perthiin ja asettui lopulta asumaan Brisbaneen Bowlerin ollessa viisivuotias. Hän valmistui vuonna 1991.


title: Lance Reddick

text: Lance Reddick (s. 31. joulukuuta 1962 Baltimore, Maryland, Yhdysvallat) on yhdysvaltalainen teatteri-, elokuva-, ja televisionäyttelijä sekä muusikko. Reddick on kotoisin Baltimoresta. Hän esiintynyt merkittävissä rooleissa televisiosarjoissa "Kylmä rinki", "Langalla", "Lost", "Fringe – rajamailla" sekä "Bosch". Reddick on vieraillut myös esimerkiksi kahdessa "Kovan lain" jaksossa ja esiintynyt Jay-Z:n musiikkivideolla poliisin roolissa.


title: Tatra Baghira

text: Tatra Baghira oli tšekkoslovakialaisen muotoilijan, Václav Králin 1970-luvulla rakentama ajoneuvo. Auton rakenteessa hyödynnettiin eri ajoneuvojen ja lentokoneiden osia. Rungon ja korin Král oli rakentanut apunaan joukko alan harrastajia. Ensimmäinen auto valmistui vuonna 1970. Nimi "Baghira" tuli Rudyard Kiplingin Viidakkokirjan Bagheera-pantterista. Baghira oli myös Králin lempinimi hänen ollessaan pikkupoikana partiolaisena.


title: Tatra Baghira

text: Autossa oli voimanlähteenä takaosaan pitkittäin sijoitettu Tatra T603:n ilmajäähdytteinen V8-moottori. Polttoaineensyötöstä vastasi neljä kaksikurkkuista Weber-kaasutinta. Transistoroitu sytytysjärjestelmä oli omavalmisteinen. Moottorin tehoksi oli saatu 135 hevosvoimaa.


title: Tatra Baghira

text: Voimansiirrossa oli rallikäyttöön tarkoitettu Škodan neliportainen vaihteisto, jossa vetopyörästö oli osa samaa kokonaisuutta. Vetoakseleista voima kuitenkin välittyi kummallakin puolella ketjuvedon avulla takapyörille; ratkaisun ansiosta takapyörät oli voitu sijoittaa aivan auton takanurkkiin ja moottori sijaitsi hieman taka-akselilinjan etupuolella. Ketjujen avulla välityssuhdetta voitiin myös hieman kasvattaa; ketjuvedon välityssuhde oli 3:2.


title: Tatra Baghira

text: Taka-akselilla oli erillisjousitus, jossa oli kierrejouset ja teleskooppi-iskunvaimentimet. Jousituksessa oli käytetty Berliet-kuorma-auton osia. Kolmiomainen alatukivarsi oli nivelöity runkoon siten että joustoliikkeen akseli kulki poikittain autoon nähden. Myös Škodasta peräisin ollut etuakseli oli erillisjousitettu. Siinä oli kierrejouset, teleskooppi-iskunvaimentimet ja päällekkäiset kolmiotuet.


title: Tatra Baghira

text: Takapyörien vanteet oli rakennettu itse. Raideleveyttä oli kasvatettu suurella offsetillä. Renkaat olivat Barumin valmistamat ja ne oli tehty rata-ajoon sopiviksi leikkaamalla osa kuviosta pois.


title: Tatra Baghira

text: Autossa oli putkirunko ja sen kori oli tehty pellistä ja lasikuidusta. Kojelaudassa oli mittarit käyntinopeutta, öljynpainetta ja öljynlämpöä varten. Mittarit ja turvavyö oli otettu MiG-hävittäjästä.


title: Fisher Stevens

text: Fisher Stevens (s. 27. marraskuuta 1963 Chicago, Illinois) on yhdysvaltalainen näyttelijä sekä Oscar-voittanut tuottaja. Hänet kenties tunnetaan parhaiten roolistaan Chuck Fishmanina televisiosarjassa "Aikavaras", Eugene Belfordin roolista elokuvassa "Hakkerit", ja Ben Jabituya/Jahrvi roolista elokuvissa "Short Circuit" ja "Short Circuit 2". Hän on myös esiintynyt useissa televisiosarjoissa kuten "Frasier", "Frendit", "Kova laki" sekä "Lost". Vuonna 2009 hän esiintyi televisiosarjassa "Numb3rs".


title: DeWitt Clinton

text: DeWitt Clinton (2. maaliskuuta 1769 New Yorkin provinssi – 11. tammikuuta 1828 New York) oli yhdysvaltalainen poliitikko, joka toimi Yhdysvaltain senaatin jäsenenä sekä New Yorkin kuudentena kuvernöörinä. Kuvernöörinä toimiessaan hänen saavutuksiinsa lasketaan Erien kanavan rakentamisen edesauttaminen.


title: Marsha Thomason

text: Marsha Lisa Thomason (s. 19. tammikuuta 1976 Moston, Manchester, Englanti) on brittiläinen näyttelijä, joka tunnetaan Yhdysvalloissa rooleistaan televisiosarjoissa "Las Vegas" ja "Lost". Marsha Thomason on nähty myös brittiläisessä televisiossa "Sydän paikallaan", jota on esitetty Suomessa Ylen kanavilla.


title: Marsha Thomason

text: Thomason syntyi Manchesterissa. Hän kävi Blackleyn peruskoulua sekä Pohjois-Manchesterin tyttökoulua, minkä jälkeen opiskeli Oldham Sixth Form Collegessa. Thomason suoritti Manchester Metropolitan Universityssä humanististen tieteiden kandidaatin tutkinnon ("Bachelor of Arts") englannin kielessä.


title: Aslak Smaukka

text: Aslak Smaukka on Leevi Madetojan mieskuorolle, baritonisolistille ja sinfoniaorkesterille säveltämä teos. Sen eksoottinen teksti on peräisin Larin Kyöstin vuonna 1913 ja 1916 ilmestyneissä kokoelmissa olevasta samannimisestä, Lapin noidasta kertovasta runosta. Aslak Smaukasta tulikin ensimmäinen teos, jonka lunastamiseksi käytettiin Mieskuoro Laulu-Miesten uusien sävellysten tilaamista varten perustaman rahaston korkotuloja. Levottomista ajoista johtuen Laulu-Miehet kantaesitti vuonna 1917 valmistuneen teoksen vasta vuonna 1926.


title: Aslak Smaukka

text: Aikalaiskriitikot kirjoittivat Smaukan musiikillisen kuvauksen rohkeudesta kiittäen sen värikkyyttä, voimakasta tunnelmaa ja lopun ”kaameaa vaikuttavuutta”. "Helsingin Sanomien" nimimerkki V. arveli Smaukan olevan ”parhainta mitä mieskuorolle saattaa ajatella, ehytmuotoinen alusta loppuun, ilman minkäänlaista herpaantumiskohtaa”. Sulho Ranta luonnehti ”paikoin melkein makaaberin shamaanirunon” sävelkieltä soinnullisesti säveltäjän rohkeimpiin teoksiin kuuluvaksi, mutta ehjäksi ja vaikuttavaksi. ”Nerollisessa voimassaan vaikuttavaksi” kuvasi Aslak Smaukkaa myös Uuno Klami.


title: Aslak Smaukka

text: Erkki Salmenhaara kirjoittaa Madetoja-elämäkerrassaan: ”Aslak Smaukka edustaa iskevää kalevalatyyliä, joka tässä teoksessa on muuntunut aiheesta johtuen hieman eksoottisemmaksi ja samalla pateettisemmaksi. Madetoja ei Smaukassaan ole pyrkinyt aiheen etnograafiseen värittämiseen alkuperäismusiikin aineksia, esimerkiksi joikusävelmiä käyttämällä. Ilmapiiri on luotu hienovaraisemmin keinoin.”


title: Anthony Azizi

text: Anthony Azizi (s. 29. toukokuuta 1973) on yhdysvaltalainen näyttelijä.


title: Anthony Azizi

text: Azizi tunnetaan pääosin televisiotyöstään. Hänellä on ollut rooleja televisiosarjassa "24" jossa hän esittää toisella kaudella terroristi Mamud Faheenia sekä neljännellä kaudella Rafiqueta. Hänellä oli myös säännöllinen rooli lyhytaikaisessa tv-sarjassa "Threat Matrix". Hän myös vieraili muun muassa sarjoissa "Criminal Minds – FBI-tutkijat", "", "Gilmoren tytöt", "Täydelliset naiset", "Lost", "Pako" sekä "Mentalist".


title: Anthony Azizi

text: Hän esitti myös pääosaa vuoden 2002 elokuvassa "Phobic".


title: Anthony Azizi

text: Azizi on Bahá'í. Hän on naimisissa näyttelijättären Cymbeline Smithin kanssa. Heillä on kaksi lasta.


title: Eurooppatie E551

text: E551 on eurooppatie, joka kulkee Tšekin tasavallassa České Budějovicesta Humpoleciin. Tieosuuden pituus on noin 110 kilometriä.


title: Eduard Vääri

text: Eduard Vääri (26. kesäkuuta 1926 – 17. toukokuuta 2005) oli virolainen kielitieteiljä ja Tarton yliopiston suomalais-ugrilaisten kielten professori.


title: Eduard Vääri

text: Eduard Vääri syntyi Tartumaan Valgutassa. Hän toimi viron kielen opettajana Tarton opettajainstituutissa vuoteen 1953, jolloin hän liittyi Tarton yliopiston opettajakuntaan. Kieltentutkimuksensa hän aloitti vuonna 1952. Vääri tutki muun muassa Valdain karjalaa, liiviä ja vatjaa. Hänen kandinaattityönsä aihe oli itämerensuomalaisten kielten sukulaisuussanasto. Myöhemmin hän keskittyi erityisesti liivin ja viron kielen tutkimiseen. Vääriä pidetäänkin Viron merkittävimpänä liivin ja liiviläisyyden asijantuntijana. Hän väitteli tohtoriksi vuonna 1975 väitöskirjallaan, joka koski liivin alkuperäisiä suffikseja.


title: Kohella oi Pluto

text: Kohella oi Pluto (tunnetaan myös nimellä Raptori) on rap-yhtye Raptorin vuonna 1990 julkaistu minialbumi. Albumi julkaistiin CD-levynä.


title: Kauniit häviäjät

text: Kauniit häviäjät () on Leonard Cohenin kirjoittama romaani, joka ilmestyi vuonna 1966. Romaani on kanadalaisen kirjoittajansa toinen, ja se sijoittuu aikaan ennen hänen uraansa laulaja-lauluntekijänä. Suomeksi romaani julkaistiin vuonna 2003 Helena Lohtajan kääntämänä.


title: Kauniit häviäjät

text: Romaanin minäkertoja on intiaanitutkija, jolla on intohimo 1600-luvulla eläneeseen katolisen kirkon autuaaksi julistamaan siunattuun mohawk-intiaaniin Kateri Tekakwithaan. Hänen omaa elämäänsä taas hallitsee kolmiodraama parhaan ystävänsä ja intiaanivaimonsa kesken. Teos on postmodernia proosaa ja tyyliltään hyvin vaativaa ja polveilevaa luettavaa.


title: Fernando Varela

text: Fernando Varela Ramos (s. 1. syyskuuta 1979 Dos Hermanas, Espanja) on espanjalainen jalkapalloilija. Hän edustaa espanjalaista Valladolidia ja on pelipaikaltaan keskikenttäpelaaja, mutta kykenee tarvittaessa pelaamaan myös oikeana laitapuolustajana.


title: Fernando Varela

text: Varela on Sevillaisen Real Betisin kasvatti. Ensiesiitymisensä edustusjoukkueessa hän teki kaudella 1996–1997 1–1-tasapeliin päättyneessä ottelussa Valenciaa vastaan.


title: Fernando Varela

text: Vietettyään kuusi kuukautta lainalla Segunda Divisiónissa pelanneessa Extremadurassa, seuraavalla kaudella 2001–2002 hän onnistui vakiinnuttamaan paikkansa pelaavassa kokoonpanossa. Otteluita kauden aikana kertyi yhteensä lopulta 25. Viiden kauden aikana Betisissä Varela onnistui maalinteossa vain kolmesti, mutta kyseiset maalit olivat näyttäviä muun muassa Barcelonaa vastaan, jossa hän lähti kuljettamaan palloa omalta kenttäpuoliskolta ja harhautti viisi vastustajaa, jonka jälkeen laukoi pallon vasemmalla jalallaan maalin yläkulmaan. Kaudella 2005–2006 hän laukoi upean volleyn paikallisvastustaja Sevillan verkkoon.


title: Fernando Varela

text: Kaudeksi 2006–2007 Varela siirtyi Mallorcaan. Hänen alkunsa joukkueessa oli vaikea, ensimmäisien 11 ottelun aikana hän sai kaksi punaista korttia. Tämän jälkeen hänen otteensa kuitenkin paranivat ja kauden loppua kohti hän nousi joukkueen hyökkäyspelin avainpelaajaksi keskikentän oikealla laidalla. Kauden aikana Varela onnistui maalinteossa kolmesti, yksi maaleista syntyi kauden päätösottelussa mestaruudesta taistellutta Real Madridia vastaan. Mallorca siirtyi hänen maalillaan 1–0-johtoon, mutta lopulta kuitenkin Real Madrid nousi ottelussa 3–1-voittoon.


title: Fernando Varela

text: Seuraavalla kaudella 2007–2008 hän onnistui 11. marraskuuta 2007 pelatussa ottelussa jälleen maalinteossa Real Madridia vastaan, tällä kertaa kahdesti. Ottelu päättyi lopulta madridilaisseuran 4–3-voittoon.


title: Adolf Edvard Björkenheim

text: Adolf Edvard Björkenheim (29. tammikuuta 1856 Turku – 10. kesäkuuta 1934 Helsinki) oli suomalainen maanviljelysneuvos, ruukin johtaja, vapaakirkollinen vaikuttaja sekä raittiusmies.


title: Adolf Edvard Björkenheim

text: Adolf Edvard Björkenheimin vanhemmat olivat Lauri Maunu Björkenheim ja hänen toinen puolisonsa oli Charlotta Sofia Taube.


title: Adolf Edvard Björkenheim

text: Björkenheim opiskeli Turun lyseossa ja siirtyi sieltä Haminan kadettikouluun. Björkenheim osti Orisbergin ruukkitilan osaperillisiltään 1875. Sen jälkeen Björkenheim asui Ruotsissa suorittaen Ultunan maanviljelysopistossa agronomin tutkinnon 1877. Björkenheim oli tehnyt opintomatkoja Tanskaan, Holsteiniin, Englantiin ja Skotlantiin.


title: Adolf Edvard Björkenheim

text: Syksystä 1877 alkaen Björkenheim johti ruukin toimintaa, jonka hän lakkautti vuonna 1900. Hän perusti Orsbergin konepajan Oy:n 1909, ollen sen pääomistaja ja toimitusjohtaja. Björkenheim perusti vuonna 1882 Orsbergiin Karjakko- ja meijerikoulun ja vuonna 1896 maamieskoulun. Björkenheim vaikutti Vaasan läänin maanviljelysseuran johtokunnassa.


title: Adolf Edvard Björkenheim

text: Björkenheim oli lisätyn rautatiehallituksen jäsen 1904–1917, tilattoman väestön alakomitean jäsen 1901 ja sahanomistajain maanomistusta järjestävän komitean jäsen 1902.


title: Adolf Edvard Björkenheim

text: Björkenheim oli Ruotsissa asuessaan tutustunut vapaakirkolliseen toimintaan ja toimi Suomeen palattuaan vapaakirkollisena saarnamiehenä ja raittiuspuhujana.


title: Debi Gibson (kappale)

text: Debi Gibson on rap-yhtye Raptorin vuonna 1990 levyttämä musiikkikappale. Kappale julkaistiin yhtyeen debyyttialbumilla "Moe!" vuonna 1990. Sävellyksen kappaleeseen on tehnyt Izmo (Ismo Heikkilä) ja sanoituksen Jufo III (Juho Peltomaa).


title: Debi Gibson (kappale)

text: Kappaleesta julkaistiin remixversio ”Debi Gibson (Viiraa Pääzä Mix)” singlenä, kappaleiden ”Oi beibi 2” ja ”Hämyt” kanssa sekä Reel Artin vuonna 1992 julkaisemalla "Supermix"-kokoelmalevyllä. Vuonna 2000 kappaleesta julkaistiin remixversiot ”Debi Gibson (3000-mix)”, joka julkaistiin yhtyeen comeback-albumilla "Ouu-raisakson!" ja omana singlenä sekä "Debi Gibson (1984-versio)", joka julkaistiin "Debi Gibson 3000-mix" -singlelevyllä.


title: Debi Gibson (kappale)

text: Yhtye kertoo albuminsa "Ouu-raisakson!" kansipaperissa, että laulaja Deborah ”Debi” Gibson on kuullut kyseisen kappaleen, ja todennut sen olevan "kiva".


title: Debi Gibson (kappale)

text: Kappale kertoo henkilöstä, joka näkee väritelevisiossa laulaja Deborah ”Debi” Gibsonin, johon hän ihastuu välittömästi. Tämän seurauksena hänen elämänrytminsä muuttuu, ja alkaa tulla epätoivoiseksi. Henkilöllä on myös seksuaalisia haluja Debiä kohtaan.


title: Pump pump

text: Pump pump on Fredin ja ystävien (Titta Jokinen, Anneli Koivisto, Irma Tapio, Aimo Lehto ja Antti Hyvärinen) esittämä musiikkikappale vuodelta 1976. Kappale edusti Suomea vuoden 1976 Eurovision laulukilpailussa, jossa se sai 44 pistettä ja päätyi 18 kilpailukappaleen joukossa 11. sijalle.


title: Pump pump

text: Kappaleen kokonainen kertosäe "Pylly vasten pyllyä – pump pump" on tarttunut hokemaksi myös suomen kieleen. Euroviisu-versiossa solistit myös tönivät jokaisen Pump pump -hokeman jälkeen takamuksiaan yhteen toistensa kylkiä vasten.


title: Pump pump

text: Euroviisututkija Mari Pajala sanoo ”Pump pumpin” usein nousevan esiin, kun Eurovision laulukilpailua tarkastellaan camp-hengessä, eli kun kiinnitetään huomiota kaikkeen Euroviisuihin sisältyvään keinotekoisuuteen, pinnallisuuteen ja yliampuvuuteen. Tällaisen asenteen valossa kappale näyttäytyy ”naiivina yrityksenä toteuttaa seksikäs ja vetävä tanssinumero, jonka sofistikoitunut myöhempi yleisö tunnistaa epäonnistuneeksi”. 1990–2000-luvuilla juuri 1970-luku on Pajalan mukaan muutenkin ollut camp-harrastajien suosiossa ”vuosikymmenenä, jonka tyyli unohti”.


title: HK Slavija Sofia

text: HK Slavija Sofia ( tunnetaan myös nimellä "White Wolves" on bulgarialainen jääkiekkoseura, joka on kotoisin Sofiasta. Seura pelaa bulgarian jääkiekon pääsarjassa. Seura on voittanut 17 kertaa Bulgarian mestaruuden, sekä sillä on 11 Bulgarian Cupin voittoa. Seura voitti Bulgarian mestaruuden viimeksi kaudella 2008-2009.


title: HK Levski Sofia

text: Levski Sofia ( on bulgarialainen jääkiekkoseura, joka on kotoisin Sofiasta. Seura pelaa bulgarian jääkiekon pääsarjassa. Seura on voittanut 12 kertaa Bulgarian mestaruuden, sekä sillä on 17 Bulgarian Cupin voittoa.


title: HK Levski Sofia

text: Seuran viralliset kotisivut "(bulgariaksi)"


title: Ayoze Díaz

text: Ayoze Díaz Díaz (s. 25. toukokuuta 1982 La Laguna, Espanja) on espanjalainen jalkapalloilija, pelipaikaltaan vasen laitapuolustaja. Hän edustaa Deportivo La Coruñaa.


title: Ayoze Díaz

text: Ayoze on Tenerifen kasvatti. Ensiesiintymisensä edustusjoukkueessa hän teki kaudella 2002–2003. Seuraavaksi kaudeksi hän siirtyi maan pääsarjaan Primera Divisióniin nousseeseen Racing Santanderiin. Hän pelasi santanderilaisseurassa pääosin joko puolustajana tai keskikenttäpelaajana. Kauden 2006–2007 hän pelasi lainalla Ciudad Murciassa.


title: Ayoze Díaz

text: Hyvin sujuneen kauden 2007–2008 päätteeksi Racing varmisti seuraavaksi kaudeksi paikkansa ensimmäistä kertaa historiassaan eurokentille. Ayoze nousi joukkueen avauskokoonpanoon syrjäyttäen veteraani Luis Fernándezin vaihtopenkille.


title: Ayoze Díaz

text: Heinäkuussa 2008 Ayoze teki kolmivuotisen sopimuksen Mallorcan kanssa. Hänet hankittiin korvaamaan Sevillaan siirtynyttä Fernando Navarroa. Hän aloitti ensimmäisen kautensa vaihtopenkiltä, mutta myöhemmin kauden edetessä nousi joukkueen avauskokoonpanoon samalla paikalla pelanneen Enrique Corralesin tilalle.


title: Kirsi Pyrhönen

text: Kirsi Pyrhönen (s. 12. joulukuuta 1993 Espoo) on suomalainen malli. Pyrhönen on esiintynyt muun muassa toukokuun 2010 Italian Voguen kannessa. Aiemmin kansainvälisille catwalkeille noussut suomalaismalli Suvi Koponen pääsi Portugalin Voguen kanteen maaliskuussa 2008.


title: Kirsi Pyrhönen

text: Pyrhönen on yksi menestyneimmistä suomalaismalleista – iästään huolimatta.


title: Kirsi Pyrhönen

text: Pyrhönen on osallistunut Lontoon, Pariisin ja New Yorkin muotiviikoille. Helmikuussa 2010 hän avasi ja päätti Christopher Kanen 2010–11 syys-talvimalliston näytöksen sekä osallistui muun muassa Pringlen ja Ann-Sofie Backin näytöksiin. Hän on esiintynyt myös Pradan ja Givenchyn näytöksissä. Huhtikuussa 2010 Pyrhönen valittiin tunnetulla Models.com-mallisivustolla kevään kuumimpien tulokkaiden top-10:een.


title: Kirsi Pyrhönen

text: Pyrhöstä edustaa Suomessa Brand Model Management, Lontoossa Viva London, Pariisissa Viva Paris ja New Yorkissa DNA.


title: Kari Hakli

text: Kari Jarmo Juhani Hakli (s. 3. toukokuuta 1940 Helsinki) on suomalainen valokuvaaja, joka on työskennellyt muun muassa "Uudessa Suomessa", museoissa ja teattereissa. Hän on pitänyt useita näyttelyitä ja julkaissut valokuvateoksia.


title: Kari Hakli

text: Hakli opiskeli Helsingin yliopistossa estetiikkaa, taidehistoriaa ja arkeologiaa ja valmistui humanististen tieteiden kandidaatiksi vuonna 1966. Hän on työskennellyt "Uudessa Suomessa", Suomen rakennustaiteen museossa, Helsingin kaupunginmuseossa, Kansallisteatterissa, Helsingin kaupunginteatterissa ja Kansallisoopperassa sekä toiminut valokuvauksen opettajana Taideteollisessa korkeakoulussa vuodesta 1976.


title: Kari Hakli

text: Hakli aloitti lehtikuvaajana voitettuaan "Uuden Suomen" kilpailun mutta ei tuntenut työtä omakseen. Hän on kuvannut Kaupunginmuseon toimeksiannosta Helsinkiä 1960- ja 1970-luvulla, muun muassa purettavaksi määrättyjä taloja. Suomenlinnaa hän kuvasi ennen sen korjaustöitä 1980-luvulla. Hän on pitänyt kolme retrospektiivistä näyttelyä.


title: Kari Hakli

text: Hakli on naimisissa. Hänen puolisonsa on togolaissyntyinen Martina Napo, jonka kanssa hänellä on poika, ja lisäksi hänellä on neljä muuta lasta.


title: Iditarod

text: Iditarod () on Alaskassa vuosittain järjestettävä koiravaljakkokilpailu. Ensimmäinen kilpailu ajettiin 1973. Kilpailumatka Willow’sta Nomeen on noin 1 100 mailia (1 770 km). Voitto on irronnut 16 koiran valjakolla alkuvuosina noin 15–20 päivän ajalla, 1990-luvulla noin 10 päivällä ja 2000-luvulla alle 10 päivällä. Ennätys on vuodelta 2014, jolloin Dallas Seavey saapui maaliin ajassa 8 päivää, 13 tuntia, 4 minuuttia ja 19 sekuntia.


title: Iditarod

text: Kilpailu on saanut nimensä alaskalaiselta aavekaupungilta Iditarodilta, joka puolestaan on saanut sen Iditarodin kaivospiiriltä. Valjakkokoirilla oli merkittävä rooli historiallisessa kultaryntäyksessä.


title: Iditarod

text: Urbaanin legendan mukaan kilpailu järjestetään vuonna 1925 tapahtuneen Nenana–Nome "Serum Runin" kunniaksi. Serum Runissa koiravaljakot toimittivat perille erämaahan henkiä pelastaneen rohdon kurkkumätäepidemiaan. Todellisuudessa Joe Redington Sr. perusti kilpailun 1970-luvun alussa saadakseen Iditarod Trailin luokitelluksi valtakunnallisesti merkittävien kulttuurihistoriallisten väylien joukkoon, sekä elvyttääkseen hiipuneen koiravaljakkokilpailuperinteen.


title: Iditarod

text: Discovery Channel teki vuoden 2008 kilpailusta kuusiosaisen televisiosarjan nimeltä "Iditarod".


title: Vertaismedia

text: Vertaismedia tarkoittaa sosiaalisessa mediassa tapahtuvaa sisällöntuotantoa. Tällä tarkoitetaan tiedon ja uutisten keräämistä, raportoimista, analysointia ja levittämistä. Toiminnan tarkoituksena on sellaisen riippumattoman, luotettavan, virheettömän, laaja-alaisen ja relevantin tiedon tarjoaminen, jota demokratian toteutuminen edellyttää. Näin ajatus vertaismediasta sisältää kaiken tiedonvälityksen sähköposteista ja statuspäivityksistä blogiteksteihin ja YouTube-videoihin.


title: Vertaismedia

text: Perinteisen viestintäkäsityksen mukaan viesti etenee lähettäjältä vastaanottajalle. Sosiaalisessa mediassa tämä on antanut tilaa kommunikoivan, kahdensuuntaisen viestinnän mallille. Näin viestin lähettäjä on vertaismedian aikakaudella muuttunut lähinnä keskustelun avaajaksi tai ehdottajaksi, ja varsinainen viesti kehittyy tämän alkusysäyksen, lähettäjän ja vastaanottajan vuorovaikutuksen tuloksena.


title: Vertaismedia

text: Sosiaalisessa mediassa tapahtuva vertaistuotannon käytäntö on varsinkin julkisessa keskustelussa monelle tuttu kansalaisjournalismina. Termi kansalaisjournalismi viittaa kuitenkin sekä englanninkieliseen termiin civic journalism että sisällöltään edeltävästä oleellisesti poikkeavaan käsitteeseen citizen journalism. Ensimmäinen viittaa ammattijournalistien ylläpitämään julkiseen keskusteluun ja journalismin uudistusliikkeeseen, jonka tavoitteena on kansalaisten osallistuminen valtamedian toimintaan ; tätä vastoin jälkimmäinen tarkoittaa kansalaisten oma-aloitteista sisällöntuotantoa nykyteknologian mahdollistamin keinoin.


title: Vertaismedia

text: Tutkimuskirjallisuudessa vertaismedialla on useita rinnakkaiskäsitteitä. Englanninkielisessä tutkimuksessa käytetään esimerkiksi termejä we media, user generated content, indymedia, participatory media, participatory journalism ja citizen journalism. Suomenkielisessä tutkimuksessa puhutaan muun muassa vertaisviestinnästä, kansalaisjournalismista, kansanjournalismista ja kansalaismediasta. Termit eroavat toisistaan lähinnä sillä, mitä osallistumismuotoja ne sisältävät. Toiset tutkijat käsittävät termillä vain journalistisesti merkittävät tekstit, toisille vertaismedia tarkoittaa kaikkea sosiaalisessa mediassa tapahtuvaa sisällöntuotantoa.


title: Vertaismedia

text: Vertaismedia perustuu sosiaalisiin verkostoihin ja vapaaehtoisuuteen, ja toimii suurelta osin perinteisen viestintätalouden ansaintamallien ulkopuolella. Vertaismedian sisällöt syntyvät näin tekijän omista tai yhteisön yhdessä sopimista intresseistä lähtien. Sisällöntuottajat eivät saa työstään rahallista korvausta, vaan työstä saatu hyöty perustuu muunlaiseen palkkioon.


title: Vertaismedia

text: Vertaismedia on epävirallinen ja editoimaton alhaalta ylöspäin etenevä prosessi, joka syntyy internetissä käytyjen, samanaikaisten ja jaettujen keskusteluiden tuloksena. Olennainen osa vertaismedian ja valtamedian suhdetta on se, että jälkimmäinen ammentaa mediankäyttäjien tahoillaan käymistä keskusteluista ja puheenaiheista. Näin vertaismedian sisällöistä on tullut olennainen osa myös valtamedian tarinankerrontaa, ja kommentit tai sosiaaliseen mediaan liittyvät uutiset ovat valtamediassa jo yleisiä.


title: Vertaismedia

text: Keskustelu vertaismediasta kytkeytyy sekä hyödynnettävään teknologiaan ja sovelluksiin, sovellusten käyttäjiin eli aktiivisiin sisällöntuottajiin, ja tämän toiminnan merkitykseen valtamedian näkökulmasta. Vertaismedia vaikuttaa mediakenttään myös taloudellisesti, ja keskustelua käydään esimerkiksi maksullisten ja kaupallisten sisältöjen tarpeesta sekä markkinointikäytäntöjen tulevaisuudesta tilanteessa, jossa sisältöjä jaetaan ja tuotetaan ilmaiseksikin.


title: Laukkanen

text: Laukkanen on suomalainen sukunimi, joka on muun muassa seuraavilla henkilöillä:


title: Julia Görges

text: Julia Görges (s. 2. marraskuuta 1988 Bad Oldesloe) on saksalainen tennispelaaja. Hänen korkein sijoituksensa tenniksen maailmanlistalla kaksinpelissä on 9 elokuulta 2018 ja nelinpelissä 12 elokuulta 2016. Kaksinpelissä Görges on voittanut seitsemän WTA-turnausta ja kuusi ITF-turnausta. Nelinpelissä hän on voittanut viisi WTA-turnausta.


title: Julia Görges

text: Görges aloitti tenniksen 6-vuotiaana. Ensimmäiset ITF-turnauksensa hän pelasi vuonna 2005. Görgesin valmentajana toimii Sascha Nensel.


title: Julia Görges

text: Görges saavutti ensimmäiset ITF-turnausvoittonsa elokuussa 2006 Wahlstedtissa ja Bielefeldissä. Vuonna 2007 Görges pääsi ensimmäisen kerran WTA-turnauksen pääsarjaan Dohassa. Karsintojen kautta pääsarjaan päässyt Görges voitti ensimmäisellä kierroksella Ágnes Szávayn. Toisella kierroksella hän hävisi toiseksi sijoitetulle Svetlana Kuznetsovalle. Toukokuussa Görges voitti Antalyan ITF-turnauksen finaalissa Kathrin Wörlen ja kesäkuussa Bukarestin ITF-turnauksen finaalissa Dia Evtimovan. Tukholman WTA-turnauksessa karsintojen kautta pääsarjaan päässyt Görges voitti Maria Elena Camerinin, Klára Zakopalován ja Émilie Loitin, kunnes hävisi välierässä Vera Duševinalle luvuin 6–4, 5–7, 6–3. Görges selviytyi ensimmäistä kertaa Grand Slam -turnauksen pääsarjaan Yhdysvaltain avoimissa 2007, jossa hän hävisi ensimmäisellä kierroksella maailmanlistan ykköspelaaja Justine Heninille 6–0, 6–3.


title: Julia Görges

text: Vuoden 2008 alku sujui Görgesiltä vaisusti. Vasta helmikuun lopulla hän alkoi menestyä paremmin, kun hän selviytyi Memphisin WTA-turnauksessa puolivälieriin. Puolivälierässä hän hävisi Olga Govortsovalle. Australian avoimissa ja Ranskan avoimissa Görgesin pelit päättyivät karsintoihin. Wimbledonissa Görges voitti ensimmäisellä kierroksella 23:nneksi sijoitetun Katarina Srebotnikin, mutta hävisi toisella kierroksella Marina Erakovicille. Portorozin WTA-turnauksessa Görges selviytyi välieriin. Yhdysvaltain avoimissa Görges hävisi ensimmäisellä kierroksella Séverine Brémond Beltramelle.


title: Julia Görges

text: Australian avoimissa 2009 Görges hävisi avauskierroksella viidenneksi sijoitetulle Ana Ivanovićille. Miamin WTA-turnauksessa hän selviytyi toiselle kierrokselle. Ranskan avoimissa Görges hävisi avauskierroksella Iveta Benešoválle luovuttaen toisessa erässä. Birminghamin turnauksessa Görges voitti toisella kierroksella Sara Erranin, mutta hävisi kolmannella Urszula Radwańskalle. Wimbledonissa tuli avauskierroksen tappio Jelena Jankovićia vastaan. Heinäkuussa Görges voitti Biarritzin ITF-turnauksen. Yhdysvaltain avoimissa Görges hävisi myös avauskierroksella, kun Svetlana Kuznetsova voitti hänet kahdessa erässä. Quebec Cityn WTA-turnauksessa Görges selviytyi välieriin.


title: Julia Görges

text: Australian avoimissa 2010 Görges voitti Tamira Paszekin, kunnes hävisi toisella kierroksella maailmanlistan neloselle, Caroline Wozniackille. Maalis-huhtikuussa Görges selvisi toiselle kierrokselle Indian Wellsissä, Miamissa ja Ponte Vedra Beachillä. Toukokuussa Görges hävisi Strasbourgin puolivälierässä Marija Šarapovalle. Ranskan avointen ensimmäisellä kierroksella Görges voitti Melinda Czinkin, mutta hävisi toisella kierroksella ykköseksi sijoitetulle Serena Williamsille. Wimbledonissa tuli ensimmäisen kierroksen tappio Marion Bartolia vastaan. Heinäkuussa hän voitti Biarritzin ITF-turnauksen. Seuraavalla viikolla hän pääsi välieriin Palermon WTA-turnauksessa, jossa hävisi Flavia Pennettalle. Ensimmäisen WTA-turnausvoittonsa Görges saavutti Gastein Ladies -turnauksessa heinäkuussa, jonka finaalissa hän voitti Timea Bacsinszkyn luvuin 6–1, 6–4. Kööpenhaminan WTA-turnauksessa hän hävisi puolivälierässä ykköseksi sijoitetulle Caroline Wozniackille luvuin 3–6, 6–0, 7–6(3). Yhdysvaltain avoimissa Görges voitti Romina Oprandin, mutta hävisi toisella kierroksella Bethanie Mattek-Sandsille. Tokion WTA-turnauksessa Görges voitti ensimmäisellä kierroksella Samantha Stosurin, mutta hävisi kolmannella Coco Vandeweghelle. Linzin välierissä hän hävisi Ana Ivanovićille.


title: Julia Görges

text: Görges avasi kauden 2011 Aucklandin turnauksella, jossa hän selviytyi välieriin. Australian avoimissa hän voitti Edina Gallovits-Hallin ja Kaia Kanepin. Kolmannella kierroksella hän hävisi Marija Šarapovalle luvuin 6–4, 4–6, 4–6. Charlestonin turnauksessa Görges selviytyi puolivälieriin, jossa hävisi Jelena Vesninalle. Huhtikuussa Stuttgartin WTA-turnauksessa Görges otti uransa toisen turnausvoiton. Välierässä hän voitti Samantha Stosurin ja finaalissa maailmanlistan ykkösen, Caroline Wozniackin luvuin 7–6, 6–3. Madrid Openissa Görges voitti jälleen Wozniackin, tällä kertaa kolmannella kierroksella luvuin 6–4, 1–6, 6–3. Turnauksen puolivälierässä Görges voitti Anastasija Pavljutšenkovan, mutta hävisi välierässä Viktoryja Azarenkalle. Ranskan avoimissa Görges hävisi kolmannella kierroksella Marion Bartolille. Görges selviytyi kolmannelle kierrokselle myös Wimbledonissa, jossa hän hävisi Dominika Cibulkoválle ja Yhdysvaltain avomissa, jossa hän hävisi Shuai Pengille.


title: Julia Görges

text: Australian avoimissa 2012 Görges pääsi neljännelle kierrokselle, jossa hän hävisi Agnieszka Radwańskalle suoraan kahdessa erässä. Pariisin WTA-turnauksessa hän pääsi puolivälieriin. Kauden ensimmäisen loppuottelupaikkansa Görges saavutti Dubain turnauksessa, jossa hän voitti välierässä Caroline Wozniackin. Loppuottelussa hän hävisi Agnieszka Radwańskalle. Indian Wellsissä hän hävisi kolmannella kierroksella maailmanlistan ykköselle, Viktorija Azarenkalle. Kauden toisessa Grand Slam -turnauksessa, Ranskan avoimissa, Görges hävisi kolmannella kierroksella Arantxa Rusille. Wimbledonissa hän hävisi kolmannella kierroksella Ana Ivanovićille. Lontoon olympialaisissa Görges eteni kolmannelle kierrokselle, jossa hävisi Marija Kirilenkolle. Yhdysvaltain avoimissa hän hävisi ensimmäisellä kierroksella Kristýna Plíškoválle. Lokakuussa Görges saavutti loppuottelupaikan Linzin turnauksessa, mutta hävisi siinä ykköseksi sijoitetulle Viktoryja Azarenkalle.


title: Julia Görges

text: Australian avoimissa 2013 Görges pääsi neljännelle kierrokselle, jossa hän hävisi Li Nalle. Ranskan avoimissa hän hävisi ensimmäisen kierroksen ottelunsa Zuzana Kučoválle ja Wimbledonissa Mariana Duque Mariñolle. Myös Yhdysvaltain avoimissa hänen pelinsä päättyivät avauskierrokselle.


title: Julia Görges

text: Ranskan avoimissa 2014 Görges selviytyi sekanelinpelissä Nenad Zimonjićin kanssa loppuotteluun, jonka he hävisivät tiebreak-ratkaisulla.


title: Julia Görges

text: Vuonna 2017 Görges voitti kaksinpelissä Moskovan ja Zhuhain WTA-turnaukset. Vuonna 2018 hän voitti Aucklandin ja Luxemburgin WTA-turnaukset. Tammikuussa 2019 hän voitti jälleen Aucklandin turnauksen.


title: Ahjo Communications

text: Ahjo Communications on helsinkiläinen viestintätoimisto. Sen juuret ulottuvat yli 40 vuoden päähän. Ahjo on Markkinoinnin, teknologian ja luovuuden liitto MTL ry:n jäsenyritys ja viestintätoimistoketju Weber Shandwickin edustaja Suomessa.


title: Ahjo Communications

text: Ahjon juuret juontavat vuoteen 1972, AC-Tiedotus-nimiseen yhtiöön.  AC-Tiedotus ja Sari-Liia Tonttilan perustama Sanafor yhdistyivät vuonna 2006. Uusi yhtiö sai nimekseen AC-Sanafor.  Fuusion tuloksena AC-Sanaforista tuli Suomen vanhin viestintätoimisto.


title: Ahjo Communications

text: Vuonna 2016 yhtiö muutti nimensä Ahjoksi.


title: Ahjo Communications

text: Ahjo rakentaa asiakkailleen strategista ajatusjohtajuutta. Yhtiön erityisaloja ovat viestinnän kiteytykset, kriisiviestintä, vaikuttajaviestintä, mediaviestintä sekä viestinnän koulutukset ja valmennukset. Yhtiön asiakkaina on merkittäviä suomalaisia ja kansavälisiä yrityksiä mm. lääketeollisuuden, julkishallinnon sekä kuluttajaliiketoiminnan saralta.


title: August Wilhelm Hupel

text: August Wilhelm Hupel (25. helmikuuta 1737 – 7. helmikuuta 1819) oli baltiansaksalainen pappi, kielitieteilijä ja julkaisija. Hän tutki etenkin Viron ja Liivinmaan kieliä ja kansoja, mutta hänen teoksensa koskivat monia eri tieteenaloja. Hupelilla oli valistusajalle tyypillinen humaani ajattelutapa.


title: August Wilhelm Hupel

text: August Wilhelm Hupel syntyi Buttelstedtin kaupungissa lähellä Weimaria. Hän opiskeli ensin Weimarin lukiossa vuodesta 1748, ja sen jälkeen Jenan yliopistossa vuosina 1754–1757. Hän osoitti ensin kiinnostusta matematiikkaa ja filosofiaa kohtaan, mutta vaihtoi nämä teologiaan isänsä kuoltua. Hän opiskeli myös italiaa, englantia ja ranskaa. Hänen onnistui löytää teologian kandinaattina opettaja Pohjois-Liivinmaalta.


title: August Wilhelm Hupel

text: Hän saapui Riikaan vuoden 1757 keväällä, jonka jälkeen hän työskenteli opettajana Tarton ja Viljandin lähistöllä. Vuoden 1760 helmikuussa hän sai pastorin viran Äksissen kihlakunnasta. Saman vuoden maaliskuussa hän meni naimisiin leski Elisabeth Christine Dehnigan kanssa. Hänen vaimonsa kuitenkin kuoli vuonna 1761 helmikuussa synnyttäessään pariskunnan poikaa, ja poikakin kuoli vuotta myöhemmin. Vuonna 1763 Hupel kutsuttiin hoitamaan Põltsamaan pastorin virkaa, johon hänet vihittiin vuoden 1764 maaliskuussa. Samana vuonna hän meni naimisiin Barbara Christine von Spandekau'ga -nimisen naisen kanssa.


title: August Wilhelm Hupel

text: Hänen pastorin virkansa Põltsamaalla oli varsin hyväpalkkainen. Tämän ansiosta hän saattoi keskittyä paljolti tutkimuksen harjoittamiseen. Vuonna 1766 Hupel alkoi julkaista ensimmäistä vironkielistä aikakauslehteä nimeltä ""Lühhike öppetus"", joka painettiin yhteistössä Peter Ernst Wilden kanssa, joka johti paikallista Kuningamäen sairaalaa ja lääketieteellistä koulua. Seuraava julkaisu oli ""Arsti ramat nende juhhatamiseks, kes tahtwad többed ärra-arwada ning parrandada"", vironkielinen kirja lääketieteestä. Pääosa hänen teoksistaan oli kuitenkin saksankielisiä. Niitä julkaisi hänen ystävänsä riikalainen kirjakauppias Johann Friedrich Hartknoch. Hänen ensimmäisiä saksankielisiä teoksiaan oli poleeminen kirjoitelma ""an Dienstfreundliches Promemoria die, welche den Herrn Moses Mendelssohn durchaus zum Christen machen wollen, oder sich doch wenigstens Herzlich Wunder, dass er es noch nicht geworden ist"" vuodelta 1771. 1770-luvulla julkaistiin useampiakin samanlaisia teoksia, kuten esimerkiksi ""Vom Zweck der Ehen, ein Versuch, die der Heurath Castraten unglücklicher Ehen und die Trennung zu vertheidigen"" vuodelta 1771, ja ""Origen Verschneidung oder von der, über Matth.19. v 10-12. Ein Versuch, Gering einiger zur Ehrenrettung geachteten Verschnittenen"" vuodelta 1772. Hänen töitänsä pidetään aikaansa nähden varsin liberaaleina.


title: August Wilhelm Hupel

text: Hänen työnsä koskivat myös Baltian aluetta. ""An lief und das ehstländische Publicum"" vuodelta 1771, kertoo hänen uuden asuinpaikkansa ongelmista. Sama teema jatkui teoksessa ""Topographische Nachrichten von Lief-und Ehstland"", joka julkaistiin kolmessa osassa vuosina 1774, 1777 ja 1782. Vuonna 1789 ilmestyi ""Die Verfassung der gegenwärtige Rigischen und der Revalschen Statthalterschaft. Zur Ergänzung topographischen der Nachrichten von Lief-und Ehstland"". Kirjoissa on arvokasta tietoa Hupelin ajan Baltian asukkaiden oloista ja alueiden hallinnosta. Vuonna 1781 Hupel alkoi julkaista tiedejulkaisua nimeltä ""Nordische Miscellaneen"", jonka korvasi vuonna 1792 ""Neue Nordische Miscellaneen"". Julkaisussa julkaistiin topografisia tutkimuksia sekä monia Hupelin tuttavien tutkimuksia ja artikkeleita. Hän jatkoi myös vironkielisen kirjallisuuden tuottamista ja 1780-luvulla julkaistiin ""Ehstnische Sprachlehre"" kieli- ja sanakirja, joka oli tosin lähinnä kopio Anton Thor Hellen aikaisemmasta teoksesta. Hupel osallistui myös muiden kirjoittajien teoksien tekoon, kuten Friedrich Nicolain ""Allgemeine Deutsche Bibliothekiin"", sekä ""Acta Histórico-ecclesiastica nostri temporisin"" ja ""Russische Bibliothekiin"". Hopel kuoli Paidessa nykyisen Viron alueella vuonna 1819.


title: Andientangara

text: Andientangara ("Hemispingus superciliaris") on Andeilla Etelä-Amerikassa tavattava tangaroihin kuuluva varpuslintu.


title: Andientangara

text: Kooltaan andientangara on noin 14 cm. Andientangaran selkä ja päälaki ovat väriltään oliivinvihreät ja posket ovat tuhkanharmaat. Päässä on leveähkö valkoinen silmäkulmajuova. Vatsa ja rinta ovat lajilla väritykseltään kirkkaan keltaiset. Eräiden alalajien selkä on harmaa ja vatsa vaaleampi, lähes valkoinen. Ulkonäöltään lintu muistuttaa keltakulmakerttulia ("Basileuterus luteoviridis"), mutta keltakulmakerttulin silmäkulmajuova on väriltään keltainen.


title: Andientangara

text: Andientangaraa tavataan Andien rinteillä alueelta, joka ulottuu Venezuelasta, Kolumbian ja Ecuadorin kautta Boliviaan ja Peruun. Linnun elinympäristöä ovat kosteiden metsien tiheä aluskasvillisuus ja pensaikkoiset metsien reunamaat. Andientangaran elinympäristöt sijaitsevat yleensä 2 100–3 300 metrin korkeudella merenpinnasta.


title: Andientangara

text: Andientangarat liikkuvat usein sekaparvissa muiden lintujen kanssa. Lajin pesimäkausi kestää helmikuulta heinäkuulle.


title: Xcode

text: Xcode on Applen macOS:lle kehittämä ohjelmointiympäristö useille alustoille ja ohjelmointikielille. Sen avulla voi tehdä komentoriviohjelmia (Unix), Java-appletteja, macOS-ohjelmia (Cocoa) sekä ohjelmia iOS-alustalle. Xcode sisältää ohjelmointiympäristön, projektimanagerin sekä debuggerit ja kääntäjät eri kielille sekä iPhone ja iPad simulaattorit. Uusin versio Xcodesta on 8.1.1., Beta-versiona 7.2.


title: Sideways (Transformers)

text: Sideways on "Transformers"-universumissa esiintyvä Decepticon. Hasbron luoma hahmo esiintyi ensimmäisen kerran vuonna 2002 "Robots in Disguise" -lelusarjassa.


title: Sideways (Transformers)

text: Sideways esiintyi "" animesarjaan pohjautuvassa lelusarjassa vuonna 2002. Se oli mallinnettu Road Rocketin mukaan, mutta oli väriltään keltainen. Se muuntautui Yamaha GTS1000A moottoripyöräksi.


title: Sideways (Transformers)

text: Paul Dobson ääninäytteli Sidewaysia "ssa" vuosina 2002–2003.


title: Sideways (Transformers)

text: Sideways oli paha transformerijumala Unicron valeasussa. Tässä valeasussa hän muuntautui moottoripyöräksi, jonka ajajana toimiva Mini-Conin kaltainen robotti muuntautuu hänen kypäräkseen. Hän teeskenteli aluksi olevansa Autobotti, mutta sitten jatkoikin suunnitelmaansa siirtymällä Decepticonien puolelle auttaen heitä saamaan Tähtimiekan, jota hän havitteli Taivaankilven ja Tuomionpäivän tykin lisäksi voidakseen elvyttää todellisen kehonsa, joka oli piilossa yhden Cybertronin kuun sisällä. Sideways tuhoutui, kun Optimus Prime ampui häntä Tuomionpäivän tykillä.


title: Sideways (Transformers)

text: Ted Cole ääninäytteli Sidewaysia "issa" vuosina 2005–2006.


title: Sideways (Transformers)

text: Sideways oli Autobottien ja Decepticonien keskuuteen soluttautunut Planeetta X:n entinen asukas. Hänen lisäksi planeetan asukkaista ei ollut elossa enää muita kuin Soundwave ja Laserbeak. He pyrkivät varastamaan Omegalukon voidakseen kostaa Gigantionin asukkaille kotinsa tuhoutumisen. Sideways oli säilynyt elossa, kun Unicron elvytti hänet pimeällä voimallaan. Optimus Prime oli ampunut häntä Tuomionpäivän tykillä, jonka myötä häntä pidettiin kuolleena. Kaksikymmentä vuotta myöhemmin tapahtumasta Sideways ilmaantui tietoisuuteen, kun Autobotit ja Decepticonit olivat etsimässä Cyberplaneetta-avaimia. Tavattuaan Autobotit hän tarjosi apuaan heille harhauttaakseen Starscreamin. Ammuttuaan Starscreamia hän vaihtoi yhtäkkiä puoltaan Deceptconiksi ja ampui Autobotteja, paeten samalla paikalta.


title: Sideways (Transformers)

text: Sideways esiintyi Cyberton-lelusarjassa vuonna 2005, jossa se oli mustan ja oranssin värinen cybertronilainen avaruustaistelualus. Siinä oli mukana myös Planeetta X:n Cyberplaneetta-avain, jonka avulla figuurin taistelukilpeen piilotetut terät tulivat esille. Figuurissa oli myös läpikuultava naama ja hahmolle tunnusomaiset sarvet.


title: Sideways (Transformers)

text: Elokuvassa "" Decepticoneihin kuuluva Sideways on Audi R8:ksi muuntautuva Demolishorin rikoskumppani Shanghaissa. Hän yritti paeta paikalta mutta kuoli, kun Sideswipe halkaisi hänet kahtia toisella Cybertranium-miekallaan.


title: Sideways (Transformers)

text: Sideways esiintyi elokuvaan perustuvassa videopelissä "". Hän on yksi viidestä Decepticonkamppanjan pelihahmosta. Hän on pelattavista Decepticoneista pienikokoisin. Sideways käyttää aseenaan tarkkuusplasmakivääriä sekä sarjatulikuonatoistaja. Erikoiskykynä hänellä on gravitonnimiina, joka hidastaa vastustajaa väliaikaisesti.


title: M. Pajari

text: Tyyne Maria (Maija) Rautio, kirjailijanimi M. Pajari (6. helmikuuta 1900 Tampere – 26. heinäkuuta 1972 Helsinki) oli suomalainen kirjailija. Hän käytti lisäksi nimimerkkejä "Taurus" ja "Urania".


title: M. Pajari

text: Rautio kirjoitti myös lehtinovelleja ja laati horoskooppeja lehtiin.


title: M. Pajari

text:
Nimellä "M. Pajari" :
Nimimerkillä "Taurus" :
Nimimerkillä "Urania" :


title: Juho Lähde

text: Juho Lähde (s. 11. helmikuuta 1991 Turku) on suomalainen jalkapalloilija joka edustaa Veikkausliigassa pelaavaa Vaasan Palloseuraa. Hän on pelipaikaltaan keskikenttäpelaaja.


title: Juho Lähde

text: Lähde on Turun Palloseuran kasvatti. Hän pelasi ensimmäisen Veikkausliiga-ottelunsa 25. syyskuuta 2008 ottelussa Valkeakosken Hakaa vastaan. Ensimmäisen maalinsa Lähde teki 8. elokuuta 2010 Vaasan Palloseuraa vastaan. Vuoden 2013 loppuun asti Lähde edusti vain kasvattajaseuraansa TPS:aa, mutta talvella 2014 hän siirtyi Veikkausliigaan nousseeseen Seinäjoen Jalkapallokerhoon. Lokakuussa 2014 SJK ilmoitti Lähteen jatkosta seurassa myös kaudella 2015.


title: Juho Lähde

text: Lähde on pelannut yksitoista nuorten ja 44 poikien maaottelua.


title: Kristina Barrois

text: Kristina Barrois (s. 30. syyskuuta 1981 Ottweiler, Saarland) on saksalainen tennispelaaja. Lokakuussa 2014 hän ilmoitti nettisivuillaan lopettavansa uransa.


title: Kristina Barrois

text:
Barroisia valmensi Andreas Spaniol, ja hänen kuntovalmentajanaan toimi jalkapalloilija Bernd Franke.
Barrois pelasi Saksan Fed Cup-joukkueessa vuonna 2006, häviten kaksinpeliottelunsa Li Nalle, ja hävisi myös nelinpelin. Samana vuonna hän voitti Saksan tennismestaruuden. Hän selviytyi pääkaavioon sekä Wimbledonissa että Yhdysvaltain avoimissa vuonna 2006. Wimbledonissa hän hävisi 1. kierroksella Shenay Perrylle 5–7, 7–5, 6–7(6). Yhdysvaltain avoimissa hän hävisi 1. kierroksella 1–6, 5–7 maailmanlistan ykköspelaaja Amélie Mauresmolle, vaikka johti ensimmäistä erää 5–2.


title: Kristina Barrois

text: 14. joulukuuta 2008 hän voitti toisen Saksan mestaruutensa numeroin 7–6, 6–1 Lydia Steinbachia vastaan finaalissa. Australian avoimissa 2009 hänen pelinsä päättyivät 1. kierrokselle, kun maailmanlistan nelonen Jelena Dementjeva voitti hänet 6–7(4), 6–2, 1–6. Indian Wellsissä hän voitti ranskalaisen Alize Cornetin 6–2, 6–2 toisella kierroksella, mutta hävisi kolmannella kierroksella unkarilaiselle Agnes Szavaylle 6–3, 6–4. Wimbledonissa 2009 hän pääsi nelinpelissä puolivälieriin asti.


title: Sylva Huttunen

text: Sylva Margaretha Huttunen (o.s. Granroth, 14. toukokuuta 1905 Helsinki – 21. joulukuuta 1994 Helsinki) oli suomalainen kirjailija. Hän käytti myös nimimerkkejä "Marketta Kara" ja "Marja Rovia".


title: Sylva Huttunen

text:
Nimellä "Sylva Huttunen" :
Nimimerkillä "Marketta Kara":
Nimimerkillä "Marja Rovia":


title: Cocoa

text: Cocoa on macOS-ohjelmien ohjelmointirajapinta. Cocoa-ohjelmien käyttöliittymä rakennetaan graafisella Interface Builder:lla ja ohjelmoidaan Objective-C:llä. Kaikki ohjelmat sisältävät käyttöliittymätiedoston. App-paketit eli valmiit sovellukset ovat purettavissa osiin. Cocoa-ohjelmia voi ohjelmoida esimerkiksi Xcodella.


title: Cocoa

text: Muita macOS:n ohjelmointirajapintoja ovat X11, Carbon ja POSIX.


title: Slavija Sofia

text: Slavija Sofia on sofialainen urheiluseura, johon kuuluu muun muassa seuraavat jaostot:


title: Ayoze

text: Ayoze on alkuperältään guanchilainen etunimi. Se on muun muassa seuraavien henkilöiden nimi:


title: A Shot at Love with Tila Tequila

text: A Shot at Love with Tila Tequila on yhdysvaltalainen tosi-tv-sarja, jossa laulaja Tila Tequila etsii itselleen elämänkumppania. Sarjassa biseksuaalista Tequilasta kilpailee 16 miestä sekä 16 lesbonaista, jotka pyrkivät osoittamaan paremmuutensa erilaisissa kilpailuissa. Kilpailijat eivät tienneet Tequilan biseksuaalisuudesta ennen ensimmäisen jakson loppua, kun 10 kilpailijaa oli jo pudotettu. Jäljelle jääneet kilpailijat jakoivat saman asunnon keskenään sarjan loppuun asti. Tequila ei kuitenkaan löytänyt sarjan päätteeksi pysyvää suhdetta ja sarjalle tehtiin uusi tuotantokausi, "A Shot at Love II with Tila Tequila".


title: Suomalainen Sanomalehtimiesliitto

text: Suomalainen Sanomalehtimiesliitto on vuonna 1905 perustettu puolueisiin sitoutumaton järjestö. Ennen Suomen Sanomalehtimiesten Liiton perustamista (1921) se oli toimittajien ammatillisena edunvalvoja, mutta nykysääntöjensä mukaan se on "tiedotusvälineiden palveluksessa työskentelevien, suomalaista kansanvaltaa puolustavien henkilöiden yhdyssiteenä".


title: Suomalainen Sanomalehtimiesliitto

text: Alkuun liitossa vaikuttivat kokoomuksen edeltäjän Suomalaisen Puolueen äänenkannattajalehtien toimittajat.


title: Suomalainen Sanomalehtimiesliitto

text: Suomalainen Sanomalehtimiesliitto myöntää Olli-palkinnon ansiokkaasta journalistin työstä. Palkinto on nimetty pakinoitsija Ollin eli Uuden Suomen toimittajan Väinö Nuortevan mukaan.


title: Tatjana Maria

text: Tatjana Maria (o.s. Malek, s. 8. elokuuta 1987 Bad Saulgau, Länsi-Saksa) on saksalainen tennispelaaja. Hänen korkein sijoituksensa tenniksen maailmanlistalla kaksinpelissä on 46, jonka hän saavutti marraskuussa 2017. Maria on voittanut kolme WTA-turnausta nelinpelissä ja yhden kaksinpelissä sekä 13 ITF-turnausta kaksinpelissä.


title: Tatjana Maria

text: Marian ensimmäinen ottelu Fed Cupissa oli Saksan joukkueessa vuonna 2006 Pekingissä, Kiinassa. Yhteensä hän on pelannut kymmenessä maaottelussa.


title: Tatjana Maria

text: Maria meni naimisiin Charles Edouard Marian kanssa 8. huhtikuuta 2013.


title: Bojana Jovanovski

text: Bojana Jovanovski (, s. 31. joulukuuta 1991) on serbialainen tennispelaaja. Parhaimmillaan hän on sijoittunut WTA-maailmanlistalla sijalle 34 tammikuussa 2014. Hän on voittanut urallaan kolme WTA-turnausta kaksinpelissä.


title: Bojana Jovanovski

text: Jovanovski aloitti tenniksen pelaamisen seitsemän vuotiaana. Hän pelasi vuonna 2006 finaalissa Heiveldissa, Belgiassa junioreiden mestaruuskisoissa Simona Halepia vastaan, mutta hävisi sen. Vuonna 2007 Jovanovski voitti juniorikisan Citta' Di Santa Crocessa, voittamalla finaalissa Michelle Larcher de Briton 7–6(3), 6–4. Hän pelasi myös junioreiden Grand Slam -turnauksissa. Wimbledonissa 2007 Jovanovski pääsi puolivälieriin asti. Australian avoimissa 2008 hän pääsi myös puolivälieriin asti, häviten Arantxa Rusille 6–1, 6–3.


title: Bojana Jovanovski

text: Heinäkuussa 2008 Jovanovski voitti ensimmäisen ITF-turnauksensa Serbiassa. Samana vuonna hän voitti kaksi muutakin ITF-turnausta. Vuonna 2009 Jovanovski pelasi ensimmäisen kerran Yhdysvaltain avointen karsinnassa. Hän voitti karsinnassa kaksi ottelua, mutta hävisi ratkaisevan ottelun Carly Gullicksonille.


title: Bojana Jovanovski

text: Jovanovski karsi pääsystä Australian avoimiin, mutta hän hävisi Kathrin Wörlelle 6–2, 4–6, 9–7. Jovanovski edusti Serbiaa Fed Cupissa yhdessä Jelena Jankovićin kanssa maailmanlohkon karsintamaaottelussa Slovakiaa vastaan. Serbia hävisi Slovakialle 3-2.


title: Bojana Jovanovski

text: Ensimmäisen Grand Slam -turnauksensa Jovanovski pelasi Wimbledonissa vuonna 2010. Ensimmäisellä kierroksella hän voitti Casey Dellacquan luvuin 6–1, 6–0, mutta hävisi toisella kierroksella 14:nneksi sijoitetulle Viktoryja Azarenkalle. Cincinnatin WTA-turnauksessa 2010 Jovanovski pääsi toiselle kierrokselle voittamalla neljänneksitoista sijoitetun Aravane Rezaïn luvuin 4–6, 6–3, 6–4. Toisella kierroksella hän hävisi Akgul Amanmuradovalle. Yhdysvaltain avoimissa 2010 Jovanovski hävisi avauskierroksella Anastasia Rodionovalle.


title: Bojana Jovanovski

text: Kauden loppupuolella Jovanovski pelasi China Openissa, jossa hän voitti avauskierroksella Kateryna Bondarenkon 5–7, 6–4, 6–3. Toisella kierroksella hän voitti entisen maailmanlistan ykkösen ja maannaisensa Jelena Jankovićin luvuin 4–6, 6–2, 6–2, mutta hävisi kolmannella kierroksella Shahar Pe'erille luvuin 6–1, 6–2.


title: Bojana Jovanovski

text: Jovanovski pääsi kauden toisessa turnauksessaan Sydneyssä välieriin asti voitettuaan Kaia Kanepin, Aravane Rezaïn ja Flavia Pennettan. Välierässä hän hävisi Li Nalle. Australian avoimissa hän voitti Chang Kai-Chenin, mutta hävisi toisella kierroksella maailmanlistan kakkoselle, Vera Zvonarjovalle luvuin 6–2, 3–6, 1–6. Malesiassa Jovanovski selviytyi puolivälieriin voittamalla Tamarine Tanasugarnin ja Urszula Radwańskan. Puolivälierässä hän hävisi entiselle maailmanlistan neloselle, Jelena Dokićille. Ranskan avointen ensimmäisellä kierroksella Jovanovski hävisi Andrea Petkovicille ja Wimbledonissa Simona Halepille.


title: Bojana Jovanovski

text: Heinäkuussa Jovanovski pääsi puolivälieriin Citi Openin turnauksessa Yhdysvalloissa, jossa hän hävisi Nadja Petrovalle. Yhdysvaltain avoimissa Jovanovski hävisi ensimmäisellä kierroksella Serena Williamsille.


title: Mariana Duque Mariño

text: Mariana Duque Mariño (s. 12. elokuuta 1989 Bogotá) on kolumbialainen tennispelaaja. Häntä valmentaa Alejandro Pedraza.


title: Mariana Duque Mariño

text: Duque Mariñon korkein sijoitus tenniksen maailmanlistalla kaksinpelissä on 66, jonka hän saavutti lokakuussa 2015. Hän on voittanut yhden WTA-turnauksen kaksinpelissä. Se tapahtui helmikuussa 2010 hänen kotikaupungissaan Bogotássa, kun hän voitti loppuottelussa Angelique Kerberin. Nelinpelissä hän on saavuttanut myöskin yhden turnausvoiton.


title: Mariana Duque Mariño

text: Duque Mariño pääsi Ranskan avointen junioriturnauksen finaaliin heti ensimmäisessä Grand Slam -turnauksessaan. Matkalla finaaliin hän voitti muun muassa kymmenenneksi sijoitetun Ksenija Pervakin ensimmäisellä kierroksella ja junioreiden ykköspelaajan Anastasija Pavljutšenkovan välierässä. Finaalissa Ranskan Alizé Cornet voitti hänet kolmen erän ottelussa. Ammattilaistasolla, Ranskan avoimissa 2009 hän voitti ensimmäisellä kierroksella 26:nneksi sijoitetun Anna Tšakvetadzen kolmessa erässä.


title: Clas Herman Molander

text: Clas Herman Molander (17. helmikuuta 1817 Kesälahti – 3. joulukuuta 1897 Helsinki) oli suomalainen vapaaherra, virkamies ja senaattori, joka toimi pitkään uutterana valtiontalouden hoitajana. Molanderin virkaura valtionhallinnossa ehti kestää yli 50 vuotta ja pelkästään senaatin valtiovaraintoimituskunnan johdossa hän oli 26 vuotta, joten häntä voitaneen sanoa Suomen pitkäaikaisimmaksi "valtiovarainministeriksi".


title: Clas Herman Molander

text: Clas Herman Molanderin isä oli majurina Suomen sodan jälkeen 1809 palveluksesta eronnut tilanomistaja Adolf Molander, ja hänen setiään olivat Porvoon piispa Johan Molander ja Kymenkartanon läänin maaherra Abraham Molander (myöh. Nordenheim). Vaikka leskiäidillä ei ollut varaa laittaa häntä lukioon, sedät järjestivät hänet opin tielle. Molander kirjoitti ylioppilaaksi vuonna 1836, opiskeli lakia ja valmistui tuomariksi 1843, minkä jälkeen aloitti virkauransa senaatissa kopistina. Molanderin uraa edisti kielitaito: hän oli käynyt saksankielisen alkeiskoulun ja harjoitti venäjänkielen opintoja Moskovassa vuosina 1841–42. Vuodesta 1846 Molander työskenteli Suomen kenraalikuvernöörin kansliassa, vuodet 1849–1854 sensuurista vastanneen lehdistötoimiston päällikkönä.


title: Clas Herman Molander

text: Euroopan hullun vuoden 1848 jälkitunnelmissa Molander joutui ottamaan kantaa Runebergin Vänrikki Stoolin tarinoihin. Pyynnöistä huolimatta runoilija ei suostunut muuttamaan runonsa "Döbeln Juuttaalla" loppua.


title: Clas Herman Molander

text: Toimittuaan välissä neljä vuotta valtiosihteerinvirastossa Pietarissa ja matkusteltuaan Euroopassa, Molander oli kenraalikuvernöörinkanslian päällikkönä 1858–1865. Hänet aateloitiin vuonna 1863, jolloin hän otti uuden aatelissukunsa tunnuslauseeksi ""Rehellisyys maan perii"". Hän ehti osallistua aatelissäädyssä kaikille valtiopäiville 1863–1897. Vuonna 1887 hänet korotettiin vapaaherraksi.


title: Clas Herman Molander

text: Molander toimi Hämeen läänin maaherrana 1865–1869, jolloin hän osoitti suurta intoa nälänhädän torjumiseksi. Vuonna 1869 hänet nimitettiin lopulta jäseneksi senaattiin, jossa hän jatkoi kuolemaansa asti. Ensimmäiset kaksi vuotta hän oli kamaritoimituskunnan päällikkönä, mutta pääuran muodosti yli neljännesvuosisata (1871–1897) valtiovaraintoimituskunnan johdossa. Tässä toimessaan hän vaikutti ahkeruudellaan ja tunnollisuudellaan hyvään raha-asioiden hoitoon ja Suomen markan arvon säilymiseen. Tärkein päätös oli markan sitominen kultakantaan vuonna 1878, mikä irrotti Suomen raha-asiat lopullisesti Venäjästä. Vuoden 1890 komissioissa, joissa oli tarkoitus saada aikaan tulli- ja raha-asioissa lähestymistä Venäjän ja Suomen välillä, Molander torjui taitavasti venäläisten ehdotukset.


title: Clas Herman Molander

text: Molander oli puolueeton, mutta häntä on luonnehdittu maltillisen suomenmieliseksi, sillä hän kuului Suomalaisen Teatterin tukijoihin ja oli Suomalaisen Kirjallisuuden Seuran kunniajäsen.


title: Clas Herman Molander

text: Molander nimitettiin salaneuvokseksi 1875 ja palkittiin Valkoisen kotkan kunniamerkillä 1884. Pinttyneen tunnollisena ja ahkerana hän ei jäänyt koskaan eläkkeelle, ja kuoli lopulta 80-vuotiaana sydänhalvaukseen työpöytänsä ääreen senaatintalon virkahuoneessaan.


title: Artjomovski

text: Artjomovski () on kaupunki Sverdlovskin alueella Venäjällä. Se sijaitsee Obin vesistöön kuuluvan Irbitin sivujoen Bobrovkan varrella 120 kilometriä Jekaterinburgista koilliseen. Kaupungissa risteävät Jekaterinburgiin, Tšeljabinskiin, Seroviin ja Tavdaan johtavat rautatiet. Asukkaita on 33 200 henkeä (vuonna 2009).


title: Artjomovski

text: Paikkakunta on saanut alkunsa vuonna 1665 perustetusta Jegoršinon kylästä. 1870-luvulla sen läheltä löydettiin kivihiiliesiintymä. Vuonna 1938 useammasta kaivostaajamasta muodostettiin Artjomovskin kaupunki, joka on nimetty bolševikkivallankumouksellisen Fjodor Sergejevin (Artjom) mukaan. Nykyään kaupungissa on mm. kone- ja laite- sekä rakennustarviketeollisuutta.


title: Theódoros Págkalos

text: Theódoros Págkalos (usein myös "Theódoros Pángalos", , s. 17. elokuuta 1938 Elefsína, Kreikka) on kreikkalainen poliitikko, joka toimi Kreikan varapääministerinä. Págkalos on koulutukseltaan taloustieteen tohtori Sorbonnen yliopistosta ja juristi Ateenan yliopistosta. Págkalos on toiminut Kreikan apulaisulkoministerinä vuosina 1985-1989 ja 1993-1994, liikenne- ja viestintäministerinä vuonna 1994, ulkoministerinä 1996-1999 ja kulttuuriministerinä vuonna 2000. Hän on ollut PASOK-puolueen kansanedustaja vuodesta 1981 lähtien.


title: Theódoros Págkalos

text: Págkalos on joutunut lausuntojensa ja kohujen takia eroamaan useaan otteeseen ministerin tehtävistä. Pertti Salolaisen mukaan Suomen EY-neuvottelujen aikana Págkalos käyttäytyi huonosti suomalaisia neuvottelijoita kohtaan, kutsuen näitä muun muassa "Venäjän nuolijoiksi".


title: Steven Moffat

text: Steven Moffat (s. 18. marraskuuta 1961) on skotlantilainen käsikirjoittaja ja tuottaja. Hän on luonut useita televisiosarjoja, joista tunnetuimpia ovat kenties "Press Gang" ja sitcomit "Joking Apart" sekä "Paritellen". Moffat on laatinut käsikirjoituksia Doctor Who -televisiosarjaan vuodesta 2005 alkaen, ja hän on seurannut Russell T Daviesia sarjan pääkäsikirjoittajana ja vastaavana tuottajana vuodesta 2010 lähtien. Muita Moffatin töitä ovat olleet modernisoidut televisioversiot Tohtori Jekyllin ja Mr. Hyden tarinasta sekä Sherlock Holmesista. Hän on myös käsikirjoittanut "" -elokuvan.


title: Wheelie

text: Wheelie on kuvitteellinen robotti "Transformers"-universumissa.


title: Wheelie

text: Wheelie teki ensiesiintymisensä "" -elokuvassa. Dinobotit tapaavat hänet planeetta Quintessalla, missä he etsivät Hot Rodia ja Kupia. Wheelie auttaa heitä pääsemään pois Quintessalta ja jää pysyvästi Autobottien riveihin Unicronin tuhoutumisen jälkeen. Wheelie on ilkikurinen ja lapsimielinen Autobotti.


title: Wheelie

text: "ssa" Wheelie on pieni Decepticon, jonka Soundwave oli lähettänyt etsimään Allsparkin palasta. Mutta Mikaela Banes huomasi hänet, vaurioitti hänen vasenta silmäänsä ja sulki pieneen metallisen laatikkoon, josta hänet vapautettiin myöhemmin auttamaan selvittämään Samin päässä olevien symbolien merkitys. Wheelie liittyy Autobotteihin, kun kuulee Jetfiren tehneen itse saman jo kauan sitten.


title: Wheelie

text: Wheelie muuntautuu Tamiyan valmistamaksi kauko-ohjattavaksi Ford F350 -lelumonsteriautoksi.


title: Wheelie

text: Elokuvassa "" Wheelien vasen silmä on korjattu. Hänellä on uusi ystävä, Brains. He molemmat asuvat nykyään Sam Witwickyn ja Carly Spencerin luona Washingtonissa, koska eivät kykene taistelemiseen kuten muut. Kun Sentinel Prime määrää Autobotit karkotettaviksi Maasta, hän ja Brains joutuvat heikkoudestaan huolimatta lähtemään myös. He osallistuivat Chicagon taisteluun ja onnistuivat sabotoimaan yhden Decepticonien komentoaluksista ja pelastivat siten Bumblebeen, Ratchetin, Sideswipen ja n henget. Alus teki pakkolaskun, mutta Wheelie ja Brains selvisivät.


title: Wheelie

text: Elokuvassa "" Wheelie piileskeli useiden suurempien Autobottien ohella Cade Yeagerin ja Jimmyn romuttamolla.


title: Susuman

text: Susuman () on kaupunki Magadanin alueella Venäjällä. Se sijaitsee Kolyman vesistöön kuuluvan Bjorjoljoh-joen varrella 650 kilometriä Magadanista luoteeseen. Kaupunki on Susumanin piirin keskus. Sen kautta kulkee Jakutskin ja Magadanin välinen maantie. Asukkaita on 6 000 henkeä (vuonna 2009).


title: Susuman

text: 1940–1950-luvuilla Susumanissa sijaitsi Dalstroin läntinen vankileiri, jossa oli enimmillään yli 15 000 vankia. Paikkakunta sai kaupunginoikeudet vuonna 1964. Nykyään siellä toimii lähinnä kultaa tuottavaa kaivosteollisuutta.


title: Juha Vainion mainos-, onnittelu- ja pornolaulut

text: Juha Vainio kirjoitti ja julkaisi urallaan iskelmätekstien lisäksi mainos-, onnittelu- ja pornolauluja. Useimmiten hän teki niitä tilaustyönä, mutta esimerkiksi onnittelulauluja hän kirjoitti myös oma-aloitteisesti. Erityisesti hänen kirjoittamiaan pornolauluja pidetään tärkeänä osana hänen urallaan.


text: Mainoslauluja Vainio kirjoitti vuosina 1969–1990, pornolauluja vuosina 1976 ja 1979 sekä itse laulamiaan mainoslauluja vuodesta 1974 eteenpäin. Pornolaulut sekä useita mainostekstejä julkaistiin alun perin C-kaseteilla, mainoslauluja myös vinyylisingleinä. Onnittelulauluja ei alun perin tehty julkiseen jakeluun, vaan niitä painettiin Vainion ystäville omaan käyttöön. Myöhemmin kaikki hänen laulamansa porno-, mainos- ja onnittelulaulut julkaistiin vuonna 2008 Vainion kokoelmalla "Legendan laulut – Kaikki levytykset 1963–1990".


text: Juha Vainion tekemiä mainoslauluja äänitettiin vuosina 1969–1990. Hän kirjoitti mainoslauluja ja kampanjalauluja, kun eri yritykset, mainostoimistot ja mainosmusiikin säveltäjät niitä häneltä tilasivat. Tunnetuimpia lauluja ovat muun muassa ”Valintatalon kassissa”, ”Santalahteen takaisin” ja ”Tappara on terästä”. Osassa lauluista sävel on jostakin Vainion omasta kappaleesta, joissakin jopa sama taustaraita. Lauluja julkaistiin yritysten mainossingleinä ja -kasetteina, minkä lisäksi kaikki Vainion laulamat mainoslaulut julkaistiin vuonna 2008 Vainion koko levytystuotannon sisältävällä kokoelmalla "Legendan laulut – Kaikki levytykset 1963–1990".


text: Vainion kielellisen lahjakkuuden ja riimityskyvyn on sanottu sopineen hyvin mainosteksteihin. Vexi Salmi on kertonut, että Vainio keksi riimejä samaan tapaan kuin ratkoessaan sanaristikkoja. Säveltäjä Esa Nieminen katsoi usein hänen työskentelyään tekstien kanssa ja ihmetteli, miten hän pystyi kirjoittaman säkeistön ja kertosäkeistön kahvikupillisen aikana.


text: Ensimmäinen Vainion levyttämä mainoslaulu oli ”Raha jytää Säästöpankissa” vuodelta 1969. Hän kirjoitti kaikki 1980-luvun McDonald'sin ja Finlaysonin suomen kielellä lauletut mainoslaulut. Lisäksi hän kirjoitti lauluja muun muassa Eirikuvalle, Konicalle, vakuutusyhtiö Fennialle, ja Valintatalolle.


text: ”Valintatalon kassissa” oli yksi Valintatalon tunnetuimmista televisiomainoslauluista. Se levytettiin vuonna 1982. Laulun tunnetuin lause on ”Valintatalon kassissa on talous vatupassissa”. Melodia on Vainion kappaleesta ”Panaman konsuli”. Mainoksesta on eri versioita: yhdessä lauletaan muun muassa kemikaaleista, toisessa elintarvikkeista. Lisäksi mainoksesta on nopeampi versio. Mainoslaulu julkaistiin ensimmäisen kerran levyllä vuonna 2008.


text: ”Tappara on terästä” ei ole varsinainen televisiomainoslaulu, vaan Tapparan jääkiekkojoukkueelle vuonna 1976 tehty kannatuslaulu. Laulun kertosäkeistö sisältää tunnetun fraasin ”Tappara on terästä, toiset tulee kaukaa perästä”.


text: ”Santalahteen takaisin” on Hotelli Santalahden mainoskappale. Se perustuu Vainion vuonna 1989 äänitettyyn kappaleeseen ”Santalahteen uudestaan”, jonka Vainio esitti Reijo Tanin kanssa. Tämä golf-aiheinen laulu julkaistiin Vainion albumilla "Viiskymppisen viisut" vuonna 1991. Vasta avattu Hotelli Santalahti tilasi Vainiolta mainoskappaleen. Vainio kirjoitti mainokseen sanat, jotka hän levytti alkuperäisen taustaraidan päälle 1989. Hotelli nimesi golfkenttänsä väylät Vainion kappaleiden mukaan.


text: Juha Vainio teki vuonna 1974 Kalevi Keihäsen seuramatkayhtiö Keihäsmatkoille musiikkialbumin, joka julkaistiin tilauslennoilla myytävänä c-kasettina nimeltä "Kipakasti soi Keihäsellä". Kasetti sisälsi Vainion sanoittamia iskelmiä ja niiden välissä hänen Keihäsmatkoille kirjoittamiaan iskulausemaisia äänimainoksia kuten ”Markalla Mallorcalle, kahdella Kanarian saarille, pennillä Pyhälle maalle.” Kolme kasetin seuramatkailua ja alkoholinkäyttöä ihannoivista lauluista oli ennen julkaisemattomia: ”Kaverit kertoo mitä mä tein”, ”Kenia-ralli” ja ”Chinchilla”, Toivo Kärjen säveltämä ja Paula Koivuniemen esittämä laulu chinchillaturkissa mielellään esiintyneestä Kalevi Keihäsestä.


text: Vainio kirjoitti onnittelulauluja muun muassa Reijo Lehtovirralle, Erkki Vehviläiselle, Teuvo Siikasaarelle, Mikko Vennolalle, Seppo Sädevuolle, Pertti Araviidalle ja Aarre Elolle. Lauluissa oli usein jokin tunnettu sävelmä, kuten ”Reppu ja reissumies”. Onnittelulauluja tilattiin häneltä, minkä lisäksi hän kirjoitti niitä myös omasta aloitteestaan. Suurin osa lauluista esitettiin kohdehenkilön syntymäpäiväjuhlilla, ja osan hän lauloi itse. Lauluja ei virallisesti julkaistu, mutta Vainion ystäville lauluja painettiin. Vainion itsensä laulamat seitsemän onnittelulaulut julkaistiin vuonna 2008 julkaistulla kokoelmalla "Legendan laulut – Kaikki levytykset 1963–1990".


text: Kaikkein tunnetuin Vainion tekemä onnittelulaulu on hänen ystävänsä Eino Grönin 50-vuotissyntymäpäiville kirjoitettu ”Ääretön aava ympärilläin”. Grön levytti kappaleen. Vainio lauloi Grönin kanssa Reijo Lehtovirran 40-vuotispäiville vuonna 1975 tehdyn laulun.


text: Juha Vainion pornolaulut äänitettiin ja julkaistiin vuosina 1976 ja 1979. Pornolehti Ratto tilasi Vainiolta sanoituksiltaan rivoja lauluja ensiksi yhden kasetillisen 1976 ja suosion myötä vielä lisää vuonna 1979. Tunnetuimpia Vainion pornolauluja ovat ”Sanna”, ”Kun mä kuolen” ja ”Aina mielessä”. Pornoralleja pidetään tärkeänä osana Vainion tuotantoa.


text: Laulut julkaistiin alun perin C-kaseteilla 1976 ja 1979, mutta vasta 1992 ja 1997 CD-levyillä. CD-levyt myivät kultaa. Vainion pornolauluja julkaistiin vuonna 2008 lisäksi karaoke-DVD:llä. Vainion laulamat laulut olivat kokoelmalla "Legendan laulut – Kaikki levytykset 1963–1990".


text: Vainio kirjoitti laulut ja esiintyi niissä salanimellä Junnu Kaihomieli. Myös kaikki muut muusikot esiintyivät salanimillä.


text: Ennen Vainiota pornolauluja oli levyttänyt muun muassa Veikko Lavi ja Rauli Badding Somerjoki, joista Lavi levytti esimerkiksi laulut "Ei takaperin" ja "Käpyniemen idylli" ja Badding kappaleet ”Levanterin laulu” ja ”Palpan killi” vuonna 1971. Lisäksi Simo Salminen levytti Jaakko Salon ja Jukka Virtasen kirjoittaman laulun nimeltä ”Pornolaulu”, joka ei kuitenkaan sisällöltään ole pornolaulu, vaan sen sanoitus käsittelee seksuaalisuuden nousemista julkiseksi puheenaiheeksi 1960-luvulla.


text: Vainio oli jo ennen varsinaisia pornolaulujaan kirjoittanut vihjailevia sanoituksia 1960- ja 1970-luvuilla. Hyvä esimerkki on esimerkiksi kappale ”Tulta päin!”, jossa kertosäkeessä lauletaan ”Mul on kylän suurin kypärä ja letku letkeä”. Kappale ”Regina rento” aiheutti kaksimielisellä tekstillään siinä määrin pahennusta, että se julistettiin radiossa esityskieltoon. Laulussa lauletaan ”vuoteessa on mies aina otsa hies, riski tai hento”. Vasta aivan lopussa käy ilmi, että Regina onkin hieroja. Vihjailevaa tekstiä oli myös laulussa ”Viisari värähtää”.


text: Lisäksi esittäessään kappaleita livenä hän joskus jätti joitakin sanoja tahallaan pois, jolloin lauseen merkitys sai uuden vivahteen. Esimerkiksi kappaleessa ”Sellainen ol' Viipuri” lauletaan alun perin ”Tanssia sai siellä aina / arkena ja sunnuntaina”. Esittäessään kappaletta tv-ohjelmassa "Iltavuoro – Toivekonsertti vaneritehtaassa" vuonna 1968 Vainio ”unohti” sanat ja lauloi ”mmm... sai siellä aina / arkena ja sunnuntaina”. Toinen esimerkki on kappale ”Juhannustanssit”, jossa alun perin lauletaan ”Onnen silloin Janatuinen saa”. TV-ohjelmassa "Musiikin juhlaa" vuonna 1968 Vainio taas ”unohti” sanat ja lauloi ”... silloin Janatuinen saa”.


text: Nuoruudessaan Vainio oli saanut Kotkassa mainetta laatimalla tunnettuihin kappaleihin rivot sanat. Esimerkiksi laulu ”Heijaa, ruusut tulipunaiset” muuttui hänen käsissään muotoon ”Heijaa, kuppa kullinnupin vei”.


text: Lehtimiehet Oy:n julkaisema pornolehti Ratto tilasi Vainiolta 1970-luvun puolessa välissä pornolauluja. Lauluja äänitettiin kaksi kasetillista vuosina 1976 ja 1979. Hän sanoitti kappaleet ja myös lauloi osassa niissä salanimellä Junnu Kaihomieli. Myös muut kappaleilla esiintyneet artistit esiintyivät salanimillä. Esimerkiksi säveltäjä Reijo Lehtovirrasta tuli V. Hehtolitra ja eräästä naislaulajasta Aino Akti. Vainion kanssa työskennelleet muusikot ja laulajat olivat pääasiassa lahtelaisia, joista kukaan ei ollut niin sanottu eturivin artisti. Laulut levytettiin Pekka Nurmikallion studioilla Lahdessa.


text: Ensimmäiset pornolaulunsa Vainio sai valmiiksi vuonna 1976 ja toiset, suuren kysynnän täyttäneet, vuonna 1979. Joissakin lauluissa on melodia jostakin tunnetusta kappaleesta, jonka tekijänoikeussuoja oli umpeutunut. Myös laulujen nimet viittasivat alkuperäisteoksiin. Näitä on muun muassa ”Kumi-Roope” (Rosvo-Roope) ja ”Kaksi vanhaa hinttaria” (Kaksi vanhaa tukkijätkää). Osa taas oli Reijo Lehtovirran eli Hehtolitran säveltämiä. Sanoitukset sisältävät Vainiolle tyypilliseen tapaan runsaasti loppusointuja. Laulut julkaistiin C-kaseteilla, joiden nimet olivat "Rattorallit", "Rattomusikaali" ja "Kerrankin tarpeekseen".


text: Kappaleet julkaistiin Juha Vainion pojan, tuottaja Ilkka Vainion, aloitteesta CD:llä vasta vuonna 1992 nimellä "Pahojen poikien lauluja 1–2" ja 1997 nimellä "Porno-ooppera / Pahojen poikien lauluja 3". Levyt myivät kultaa, ja vuoden 1997 albumi oli Suomen albumilistalla viisi viikkoa – paras listasijoitus oli 27:s. Ne laulut, joissa Vainio laulaa, julkaistiin Vainion vuonna 2008 julkaistulla suurkokoelmalla "Legendan laulut – Kaikki levytykset 1963–1990". Kappaleiden alkuperäisiä master-nauhoja ei ole enää jäljellä.


text: Vainion kirjoittamia pornolauluja on esittänyt myöhemmin muun muassa Jalmari Kolu Säätiö. DJ Jorma teki kappaleista diskoversioita, jotka julkaistiin levyllä "DJ Jorma".


text: Pornolaulut julkaistiin Ilkka Vainion ideasta 16. tammikuuta 2008 karaoke-DVD:llä. Laulujen esilaulajana on John Vittumäki eli Eppu Salminen, ja kuvituksesta on vastannut Juho Juntunen.


text: Pahojen poikien lauluja -CD-levyjä myytiin niin paljon, että ne myivät kultaa. Jussi Raittinen totesi Muusikko-lehdessä laulujen olevan ”Klassista vaihtoehto-Junnua”. Jukka Virtasen mielestä ”Pahojen poikien laulut olivat oivaltavia ja usein tekniikaltaan häikäiseviä.”


text: Ilkka Vainio totesi karaoke-DVD:n julkistamistilaisuudessa:


text: Vainio kirjoitti myös pornolaulujen jälkeen kaksimielisiä tekstejä. Hyvä esimerkki on yhdessä Kike Elomaan kanssa levytetty ”Kunto nousee sullakin”. Ensimmäiset säkeet kuuluvat ”Nousee, nouseeko jo sullakin? / Nousee, ehkä vielä mullakin”, jossa Elomaa laulaa ensimmäisen säkeen ja Vainio toisen. Myöhemmistä sanoituksista käykin ilmi, että kyseessä on kuntoiluaiheinen laulu, jossa lauletaan punnusten nousemisesta.


text: Paljon suorasukaisempi on ”Matkalla pohjoiseen”, jonka sanoitukset liittyvät miehisiin ongelmiin, kuten impotenssiin. Kappale sisältääkin kuuluisat lauseet ”Mies kun tulee tiettyyn ikään, niin ei sillä pelaa mikään” ja ”Sen näkee naamasta, kun lakkaa saamasta”.


text: Lisäksi Vainio kirjoitti Veikko Samulin sävellyksiin pikkutuhmia tekstejä, jotka Kikka levytti 1980-luvun lopussa.


title: Jolt

text: Jolt on fiktiivisessä "Transformers"-universumissa esiintyvä hahmo, joka esiintyi ensimmäisen kerran vuonna 1994 "Transformers Generation 2" lelusarjassa.


title: Jolt

text: Jolt on "Transformers G2"-sarjan leluissa yksi Laser Rod -ryhmän Decepticoneista.


title: Jolt

text: "ssa" Jolt on Hot Shotin Mini-Con -kumppani.


title: Jolt

text: "issa" Jolt on Mini-Con, joka kulki vuosia toveriensa, Six-speedin ja Reverbin ohella Tilan ja Ajan Vartijan, Vector Primen, matkakumppanina. Hän käyttää paljon aikaa internetissä surffaamiseen ja tietää paljon maasta. Jolt muuntautuu helikopteriksi. Hän voi siirtä itsensä ja muut lähellä olevat paikasta toiseen laittamalla sormensa yhteen ja pyörittämällä selässään olevaa propelia.


title: Jolt

text: "ssa" Jolt on sininen Autobotti, joka nähtiin vain parilta vilaukselta elokuvassa. Muun muassa NEST tukikohdan lentokentällä ja tiellä ajoneuvomuodossa muiden autobottien kanssa. Hänen ainoa merkittävä näyttäytymisensä elokuvassa oli, kun hän muunsi Jetfiren osat lisävarusteiksi Optimus Primelle. Jolt muuntautuu siniseksi Chevrolet Voltiksi.


title: Jolt

text: Jolt oli yksi elokuvan eloonjääneistä Autoboteista. Mutta hahmon vähäisen merkityksen vuoksi, tämä jäi ainoaksi elokuvaksi, jossa Jolt esiintyi. Hänen kohtaloaan ei kuitenkaan jätetty selittämättä. Sarjakuvan "Rising Storm" mukaan Shockwave tappoi hänet.


title: Logiikkapiiriperhe

text: Logiikkapiiriperheet ovat elektroniikan komponenttiluokkia, joilla toteutetaan logiikkaportti-toimintoja.


title: Logiikkapiiriperhe

text: Logiikkaperheitä ovat esim. CMOS-, TTL- ja ECL-piirit.


title: Logiikkapiiriperhe

text: Logiikkapiiriperheiden signaalit ovat joko yhdessä johtimessa kulkevia jännitetasoja tai signaaliparissa kulkevat differentiaaliset (eromuotoiset) jännitetasot. Differentiaalisia signalointeja ovat esim. LVDS ja LVPECL.


title: Philip Oakey

text: Philip ”Phil” Oakey (s. 2. lokakuuta 1955 Hinckley, Leicestershire, Englanti) on englantilainen säveltäjä, laulaja, lauluntekijä ja tuottaja.


title: Philip Oakey

text: Hän muutti nuorena isänsä vaihtaessa työpaikkaansa Sheffieldiin, jossa hän opiskeli King Edward VII Schoolissa. Oakey lopetti koulunkäynnin 18-vuotiaana ja työskenteli sen jälkeen useissa työpaikoissa, muun muassa yliopiston kirjakaupassa. Hän oli naimisissa kouluaikaisen tyttöystävänsä kanssa mutta avioliitto ei kestänyt kauan ja he erosivat vuonna 1980.


title: Philip Oakey

text: Oakey on toiminut Human League -yhtyeen laulajana.


title: Ranskan jääkiekkoliitto

text: Ranskan jääkiekkoliitto on jääkiekkoa Ranskassa hallinnoiva järjestö ja se liittyi IIHF:ään 20. elokuuta 1908


title: Olli Lehtimäki

text: Olli Lehtimäki (s. 15. tammikuuta 1980 Hämeenlinna) on entinen suomalainen jalkapalloilija. Hän oli pelipaikaltaan hyökkääjä. Hän edusti suurimman osan urastaan FC Hämeenlinnaa ja toimi myös joukkueen kapteenina.


title: Olli Lehtimäki

text: Lehtimäen ura on keskittynyt pääasiassa hämeenlinnalaisiin jalkapalloseuroihin, mutta vuosituhannen vaihteessa hän teki sopimuksen Tampere Unitediin. Hän ei kuitenkaan saanut joukkueessa peliaikaa ja pelasikin pääosin toisessa tamperelaisjoukkueessa PP-70:ssa. Kaudeksi 2007 Lehtimäki palasi takaisin FC Hämeenlinnaan, jossa hän on ilmoittanut pelaavansa uransa loppuun saakka.


title: Olli Lehtimäki

text: Lehtimäki edusti Suomen alle 18-vuotiaiden jalkapallomaajoukkuetta kolmesti vuonna 1998.


title: Korporatokratia

text: Korporatokratia on valtiomuoto, jossa valta on yrityksillä ja konglomeraateilla. Siitä on käytetty myös nimeä yhtiövalta.


title: Korporatokratia

text: Yritykset antavat merkittäviä summia rahaa kilpailevien poliittisen puolueiden ehdokkaille varmistaakseen sen, että vaalituloksesta riippumatta vaalien voittaja tulee olemaan kiitollisuudenvelassa rahoittajilleen. Koska poliitikot ovat yhä enemmän riippuvaisia lahjoituksista tullakseen valituksi, heidän objektiivisuutensa yritysten etujen suhteen voi vaarantua.


title: Korporatokratia

text: Usein entisiä yritysjohtajia nimitetään vaikutusvaltaisiin valtion virkoihin. Heille annetaan tehtäväksi hallita entisiä tai tulevia työntekijöitään. Valtion työntekijät, jotka tekevät yhteistyötä yritysten kanssa, puolestaan saavat usein korkea-arvoisia työpaikkoja yrityksissä sen jälkeen, kun he ovat osoittaneet sitoutuneensa yritysten etujen ajamiseen. Nämä tuottoisat tarjoukset toimivat kannustimena valtion työntekijöille palvella lobbaajia ja auttaa uusia työnantajiaan vaikuttamaan valtion päättäjiin. Tätä ilmiötä kutsutaan "pyöröoveksi" yritysten ja valtion toimielinten välillä.


title: Korporatokratia

text: Korporatokratia on sekä vasemmistolaisen että oikeistolaisen antistatismin näkökulmasta tilanne, jossa valtioinstituutio on vakavasti harhautettu oikealta paikaltaan yleisen edun suojaamisesta yksityisten intressien palvelijaksi.


title: Martti Turunen (kuoronjohtaja)

text: Martti Johannes Turunen alias ”Pyssy” (11. elokuuta 1902 Viipuri – 29. huhtikuuta 1979 Helsinki) oli suomalainen kuoronjohtaja ja säveltäjä.


title: Martti Turunen (kuoronjohtaja)

text: Turusen vanhemmat olivat muusikko, vahtimestari Matti Turunen ja Ida Sofia Tuovinen, naimisissa hän oli Irene Anna Maria Inarin kanssa. Ylioppilaaksi Turunen tuli 1922 ja opiskeli Viipurin Orkesterikoulussa ja helsingin konservatoriossa. Helsingin kauppakorkeakoulusta hän valmistui ekonomiksi 1928 ja Helsingin yliopistosta filosofian maisteriksi 1930. Hän suoritti myös Helsingin kirkkomusiikkiopiston päästötutkinnon vuonna 1937. Musiikkiuransa Turunen aloitti Viipurin musiikkiopistossa Boris Sirpon viuluoppilaana. Hän johti muun muassa Ylioppilaskunnan Laulajia (1931–1959), Mieskuoro Laulu-Miehiä (1933–1968) ja Suomen Laulua (1946–1967). Hän opetti Sibelius-Akatemiassa kuoronjohtoa 1930–1957. Turunen toimi "Suomen musiikkilehden" päätoimittajana 1931–1932 ja "Musiikkitiedon" vuodesta 1933. Professorin arvonimen hän sai vuonna 1958.


title: Martti Turunen (kuoronjohtaja)

text: Turusella oli useita musiikkialan järjestötehtäviä. Hän toimi vuosina 1931–1969 Teoston johtajana, vuosina 1945–1969 Suomen Säveltäjät ry:n taloudenhoitajana, vuosina 1948–1958 Nuoren Voiman Liiton ylijohtajana ja vuosina 1956–1971 SULASOL:n puheenjohtajana.


title: Martti Turunen (kuoronjohtaja)

text: Turusen sävellystuotantoon kuuluu muun muassa kantaatteja sekä noin 50 kuorolaulua ja noin 70 yksinlaulua, piano- ja viulukappaleita ja orkesterisävellyksiä, samoin kuin laulusarjoja kuten "Kirjekyyhkynen" ja "Kansa korpien". Hänen suosituimpiin yksittäisiin laulusävellyksiinsä kuuluvat Aleksis Kiven runoon sävelletty yksinlaulu "Sunnuntai" ja Mauno Isolan runoon sävelletty joululaulu "Me käymme joulun viettohon".


title: Martti Turunen

text: Martti Turunen voi tarkoittaa seuraavia:


title: Fnac

text: Fnac (alun perin Fédération Nationale d'Achats des Cadres) on ranskalainen kauppaketju, joka myy tietotekniikan välineitä, kirjoja ja musiikkia. Yhtiöllä on myymälöitä seuraavissa maissa: Belgia, Brasilia, Espanja, Italia, Kreikka, Portugali, Ranska ja Taiwan. Fnac on Ranskan suurin kirjakauppaketju.


title: Fnac

text: Ketju myöntää kirjapalkintoa "Le Prix du roman Fnac".


title: Danko Končar

text: Danko Končar (s. 3. syyskuuta 1942) on kroatialainen liikemies. Končar on tuomittu vuonna 1977 silloisessa Jugoslaviassa kavalluksesta 12 vuoden vankeusrangaistukseen, jota hän suoritti 6 vuotta.


title: Danko Končar

text: Končarilla on tiettävästi satojen miljoonien eurojen arvoinen omaisuus. Hän on muun muassa suomalaisen Afarak Groupin (entisen "Ruukki Groupin") pääomistaja hallinnoimansa Kermas Limitedin kautta. Končarilla on Afarak-osuuden lisäksi lomakohteita ja muita yhtiöitä. Končar omistaa tai käyttää määräysvaltaa lukuisissa veroparatiisiyhtiöissä.


title: Danko Končar

text: Suomen keskusrikospoliisi on tutkinut Končaria ja hänen omistusjärjestelyjään. Häntä on syytetty sisäpiiritiedon väärinkäytöstä ja kyseenalaisista toimintatavoista.


title: Danko Končar

text: Vuonna 2018 Finanssivalvonta katsoi, että Končar oli laiminlyönyt velvollisuutensa noudattaa Suomen arvopaperimarkkinalakia. Končar oli yhdessä eräiden yhtiöiden kanssa hankkinut yli 30 % Afarak Groupin osakkeista vuonna 2009 mutta jättänyt noudattamatta tästä seuraavaa velvollisuutta tehdä osakkeista julkinen, yli 350 miljoonan euron arvoinen ostotarjous.


title: HK Spartak Sofia

text: HK Spartak Sofia ( on bulgarialainen jääkiekkoseura, joka on kotoisin Sofiasta. Seura pelaa bulgarian jääkiekon pääsarjassa. Seura pelaa myös rullakiekkoa.